**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Οκτωβρίου 2018, ημέρα Δευτέρα και ώρα 14.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής κ. Αντώνιου Συρίγου με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Εσωτερικών «Κύρωση της απόφασης (ΕΕ, Ευρατόμ) 2018/994 του Συμβουλίου της 13ης Ιουλίου 2018 για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που προσαρτάται στην απόφαση 76/787/ΕΚΑΧ, ΕΟΚ, Ευρατόμ της 20ής Σεπτεμβρίου 1976 του Συμβουλίου».

Στη συνεδρίαση παρέστησαν ο Υπουργός Εσωτερικών, κ. Αλέξης Χαρίτσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Κυρίτσης Γεώργιος, Μορφίδης Κωνσταντίνος, Μπαλάφας Ιωάννης, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Δρίτσας Θεόδωρος, Θεοφύλακτος Ιωάννης, Ρίζος Δημήτριος, Αυλωνίτου Ελένη, Σκουρλέτης Παναγιώτης, Σταματάκη Ελένη, Τσιρώνης Ιωάννης, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Μπάρκας Κωνσταντίνος, Τσόγκας Γεώργιος, Χριστοδουλοπούλου Αναστασία, Ασημακοπούλου Άννα – Μισέλ, Βορίδης Μαυρουδής (Μάκης), Βούλτεψη Σοφία, Δαβάκης Αθανάσιος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Καρράς Γεώργιος – Δημήτριος, Γερμενής Γεώργιος, Λαγός Ιωάννης, Τάσσος Σταύρος, Λαμπρούλης Γεώργιος, Βαρδαλής Αθανάσιος, Κατσίκης Κωνσταντίνος, Αμυράς Γεώργιος, Σαρίδης Ιωάννης και Παναγούλης Ευστάθιος (Στάθης).

ΑΝΤΩΝΙΟΣ ΣΥΡΙΓΟΣ(Πρόεδρος της Επιτροπής): Κυρίες και κύριοι συνάδελφοι, κύριε Υπουργέ, το εν λόγω νομοσχέδιο εισάγεται με τη διαδικασία της Κυρώσεως.

Τον λόγο έχει η κυρία Σταματάκη, Εισηγήτρια του ΣΥΡΙΖΑ.

ΕΛΕΝΗ ΣΤΑΜΑΤΑΚΗ (Εισηγήτρια του ΣΥΡΙΖΑ): Κύριε Πρόεδρε, κύριε Υπουργέ, κυρίες και κύριοι συνάδελφοι, το παρόν σχέδιο νόμου αφορά τη διαδικασία και τον τρόπο εκλογής των μελών του Ευρωπαϊκού Κοινοβουλίου. Σύμφωνα με το Συμβούλιο της Ε.Ε., θεσπίζονται αλλαγές στην παλαιότερη πράξη περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που τέθηκε αρχικά σε ισχύ την 1η Ιουλίου του 1978 και τροποποιήθηκε με νέα Απόφαση το 2002, η οποία είναι προσαρτημένη στην Απόφαση 76/787/ΕΚΑΧ,ΕΟΚ, Ευρατόμ.

Σκοπός των αλλαγών είναι να βελτιωθεί η συμμετοχή στις ευρωεκλογές, να ενισχυθεί η Ευρωπαϊκή συνείδηση και να ενισχυθεί η διαύγεια και η διαφάνεια. Ήδη στο προοίμιο της κυρούμενης απόφασης αναφέρονται επιγραμματικά οι σκοποί που υπηρετεί η παρούσα τροποποίηση της Ευρωπαϊκής Νομοθεσίας για την ανάδειξη αντιπροσώπων στο Ευρωπαϊκό Κοινοβούλιο.

Ειδικότερα, αναφέρεται από την έναρξη ισχύος της Συνθήκης της Λισσαβόνας, το Συμβούλιο της Ε.Ε. υποχρεούται να θεσπίζει τις διατάξεις που απαιτούνται για την εκλογή των μελών του Ευρωπαϊκού Κοινοβουλίου με άμεση καθολική ψηφοφορία, σύμφωνα με την ειδική νομοθετική διαδικασία.

Για την ενίσχυση της ευρωπαϊκής πολιτικής συνείδησης και την εξασφάλιση σημαντικού ποσοστού συμμετοχών στις ευρωεκλογές κρίνονται απαραίτητα:

* Η διαφάνεια της εκλογικής διαδικασίας.
* η πρόσβαση σε αξιόπιστες πληροφορίες
* η ενημέρωση των πολιτών της Ένωσης, σχετικά με τους υποψήφιους και τη διασύνδεση των εθνικών κομμάτων με τα ομόλογα ευρωπαϊκά πολιτικά κόμματα, αρκετό καιρό πριν τη διεξαγωγή των εκλογών.

Η αξιοποίηση της τεχνολογίας, ώστε να δοθεί η δυνατότητα για ψηφοφορία, εκ των προτέρων, δι' αλληλογραφίας, καθώς και με ηλεκτρονικά και διαδικτυακά μέσα, χωρίς να παραβιάζονται η προστασία των προσωπικών δεδομένων και διασφαλίζοντας την αξιοπιστία του αποτελέσματος και το μυστικό χαρακτήρα της ψηφοφορίας.

Οι πολίτες της Ένωσης έχουν το δικαίωμα να συμμετέχουν στο δημοκρατικό βίο, ιδίως, μέσω της ψήφου τους ή τη θέσης υποψηφιότητάς τους στις εκλογές του Ευρωπαϊκού Κοινοβουλίου.

Τα κράτη - μέλη ενθαρρύνονται, επίσης, να λαμβάνουν τα αναγκαία μέτρα για να επιτρέπουν στους πολίτες τους, που διαμένουν σε τρίτες χώρες να ψηφίζουν στις εκλογές για το Ευρωπαϊκό Κοινοβούλιο.

Η κυρούμενη Απόφαση 2018/994 της 13- 7 -2018 του Συμβουλίου της Ε.Ε. για την τροποποίηση της πράξης περί εκλογής των μελών του Ευρωπαϊκού Κοινοβουλίου, με άμεση και καθολική ψηφοφορία, υπόκειται στην έγκριση των κρατών μελών, η οποία κοινοποιείται στη Γενική Γραμματεία του Συμβουλίου. Η κυρούμενη Απόφαση αποτελείται από δύο άρθρα, όπου το πρώτο άρθρο αποτελείται από 6 παραγράφους, με τις οποίες τροποποιείται η παλαιότερη σχετικά με τις εκλογές ευρωπαϊκή νομοθεσία.

Στην πρώτη παράγραφο, προστίθεται η διατύπωση ότι τα μέλη του Ευρωπαϊκού Κοινοβουλίου εκλέγονται ως αντιπρόσωποι των πολιτών της Ένωσης, προκειμένου να τονιστεί η σχέση των Ευρωβουλευτών με τους εκλογείς πολίτες και επαναλαμβάνεται ότι το σύστημα εκλογής του Ευρωπαϊκού Κοινοβουλίου είναι αναλογικό. Εκλογή μπορεί να γίνει βάση ψηφοδελτίων συνδυασμών ή ενιαίου ψηφοδελτίου, τα κράτη μέλη μπορούν να επιτρέπουν σύστημα προτιμησιακής ψήφου και η διεξαγωγή των εκλογών γίνεται με βάση τις αρχές της άμεσης, καθολικής, ελεύθερης και μυστικής ψηφοφορίας.

Στη δεύτερη παράγραφο, ορίζονται τα κράτη μέλη που χρησιμοποιούν σύστημα ψηφοδελτίων συνδυασμών, όπου υποχρεούνται να ορίσουν κατώτερο όριο για την κατανομή των εδρών, το οποίο δεν μπορεί να υπερβαίνει το 5% των έγκυρων ψήφων και δεν μπορεί να είναι κατώτερο του 2% για τα κράτη μέλη που διαθέτουν περισσότερες από 35 έδρες. Η Ελλάδα έχει 35 έδρες και η εθνική μας νομοθεσία είναι ήδη εναρμονισμένη με την προτεινόμενη ρύθμιση, αφότου θέτει λιγότερο από 35 έδρες, αφού θέτει το όριο του 3% επί του συνόλου των έγκυρων ψηφοδελτίων που έλαβαν στην Επικράτεια τα κόμματα και συνασπισμοί συνεργαζόμενων κομμάτων για τη συμμετοχή στην κατανομή των εδρών.

Στην τρίτη παράγραφο, ορίζεται η προθεσμία υποβολής υποψηφιοτήτων, η οποία πρέπει να είναι τουλάχιστον 3 εβδομάδες πριν τη διεξαγωγή των εκλογών ώστε οι ψηφοφόροι να γνωρίζουν εγκαίρως τα πρόσωπα και τις θέσεις των υποψηφίων. Στο εθνικό δίκαιο η προθεσμία ορίζεται 12 ημέρες το αργότερο μετά την έναρξη της προεκλογικής περιόδου, δηλαδή μετά την έκδοση του σχετικού προεδρικού διατάγματος περί διεξαγωγής των εκλογών για το Ευρωκοινοβούλιο και αυτό, πρέπει να εκδίδεται τουλάχιστον 30 ημέρες πριν από την ημερομηνία καθορισμένης ψηφοφορίας. Επομένως, το εν λόγω προεδρικό διάταγμα θα πρέπει να εκδίδεται τουλάχιστον 34 ημέρες πριν τις εκλογές, ώστε η εθνική νομοθεσία να μην συγκρούεται με την Ενωσιακή και να υπάρχει αρκετό χρονικό διάστημα στους ψηφοφόρους να γνωρίσουν τα πρόσωπα και τις προγραμματικές τους απόψεις και να ψηφίζουν με επίγνωση και ενημέρωση.

Επίσης, με νέο άρθρο προτείνεται να υπάρχει δυνατότητα να αναγράφεται στα ψηφοδέλτια το όνομα του ευρωπαϊκού κόμματος που συνδέεται με το εθνικό και να απεικονίζεται το σχετικό λογότυπο, ώστε να τονιστεί ο ιδεολογικός και πολιτικός θεσμός των ευρωπαϊκών με τα εθνικά κόμματα. Η δυνατότητα αυτή ήδη προβλέπεται στην εθνική μας νομοθεσία, δηλαδή, η δυνατότητα στα ψηφοδέλτια να γράφεται πριν από το έμβλημα και το όνομα του κόμματος ή του συνασπισμού κομμάτων, το έμβλημα και το όνομα του ευρωπαϊκού κόμματος, με το οποίο κάθε συνδυασμός συνδέεται.

 Με την παράγραφο 4, θεσπίζεται νέο άρθρο με το οποίο προτείνεται να προβλέπεται η διενέργεια ψηφοφορίας εκ των προτέρων δια αλληλογραφίας, αλλά και με ηλεκτρονικά διαδραστικά μέσα με τη διασφάλιση της αξιοκρατίας και της αξιοπιστίας των εκλογών, καθώς και της προστασίας των προσωπικών δεδομένων σύμφωνα με το ισχύον δίκτυο της Ευρώπης, κάτι το οποίο δεν έχουν εφαρμόσει μέχρι στιγμής και μας δίνεται η δυνατότητα να το νομοθετήσουμε στο μέλλον.

 Με την παράγραφο 5, ορίζεται ότι τα κράτη - μέλη θα πρέπει να διασφαλίσουν ότι η διπλή ψηφοφορία υπόκειται σε αποτελεσματικές, αναλογικές και αποτρεπτικές ποινές. Ήδη υπάρχει στη νομοθεσία μας σχετική ρύθμιση, με την οποία οι παραβάτες τιμωρούνται με φυλάκιση τουλάχιστον από 3 μήνες έως 5 έτη και στερούνται τα αξιώματα και τις θέσεις που προβλέπονται στο άρθρο 63 του Ποινικού Κώδικα.

 Με την παράγραφο 6, δίνεται η δυνατότητα στα κράτη μέλη να λαμβάνουν τα αναγκαία μέτρα, ώστε να μπορούν να ψηφίζουν οι πολίτες τους που διαμένουν και σε τρίτες χώρες. Επίσης, σε κάθε κράτος - μέλος ορίζεται μια αρχή επαφής αρμόδια για την ανταλλαγή δεδομένων με τις όμορες αρχές των άλλων κρατών μελών.

 Σε επίπεδο εθνικού δικαίου, ήδη προβλέπει τη δυνατότητα οι Έλληνες πολίτες που βρίσκονται σε χώρες της Ε.Ε., κατά την ημέρα των εκλογών, να μπορούν να ψηφίσουν στη χώρα που βρίσκονται. Το νέο άρθρο μας δίνει τη δυνατότητα, να επεκτείνεται αυτή η ρύθμιση για Έλληνες πολίτες, που την ημέρα των εκλογών βρίσκονται στην περιφέρεια τρίτου κράτους, εκτός Ε.Ε. ή κατοικούν μόνιμα σ' αυτό, λαμβάνοντας σχετικά νομοθετικά και διοικητικά μέτρα για αυτό τον σκοπό.

 Στο δεύτερο άρθρο, ορίζονται όσα αφορούν την έναρξη ισχύος της κυρούμενης Απόφασης.

Τον ερχόμενο Μάιο, κυρίες και κύριοι συνάδελφοι, θα διεξαχθούν ίσως οι πιο κρίσιμες ευρωεκλογές που έχουμε ζήσει, γιατί οι αρχές και οι αξίες που απετέλεσαν τα θεμέλια της Ε.Ε., η δημοκρατία, η αλληλεγγύη, το κράτος δικαίου, γνωρίζουν μια πολύ μεγάλη κρίση. Η Ε.Ε. πρέπει να αντισταθεί στην ακροδεξιά ρητορεία, στην ξενοφοβία και το μίσος.

Θεωρούμε, ότι η απόφαση αυτή του συμβουλίου είναι σε θετική κατεύθυνση για την ενίσχυση του πολιτικού διαλόγου γύρω από το Ευρωπαϊκό Κοινοβούλιο και εισηγούμαστε την υπερψήφιση του νομοσχέδιο.

 ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Κατσίκης.

 ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Μπαίνοντας στο θέμα, αγαπητέ κύριε Υπουργέ, στις ευρωεκλογές που θα διεξαχθούν το Μάιο του 2019, οι ψηφοφόροι έχουν τη δυνατότητα να διαμορφώσουν τη μελλοντική πολιτική πορεία της Ε.Ε. εκλέγοντας τους Βουλευτές του Ευρωπαϊκού Κοινοβουλίου που θα εκπροσωπήσουν τα συμφέροντά τους για την επόμενη πενταετία.

 Οι νέοι πολιτικοί συσχετισμοί που θα προκύψουν από τις ευρωεκλογές, θα διαμορφώσουν την ευρωπαϊκή νομοθεσία των επόμενων ετών, σε διάφορους τομείς, από την ενιαία αγορά μέχρι τις πολιτικές ελευθερίες.

 Ενόψει της εξόδου των Ηνωμένου Βασιλείου από την Ε.Ε., ωστόσο, οδεύοντας πλέον πως μια Ευρώπη των 27 κρατών-μελών, το Ευρωπαϊκό Κοινοβούλιο ψήφισε ώστε να μειωθεί ο αριθμός των ευρωβουλευτών σε 705 από 751 ευρωβουλευτές που είναι σήμερα.

 Σε κάθε περίπτωση, οι εκλογές του Μαΐου του 2019 για το Ευρωπαϊκό Κοινοβούλιο, θα διεξαχθούν σε πολύ διαφορετικό πλαίσιο σε σύγκριση με όλες τις προηγούμενες εκλογές. Οι πολιτικές προκλήσεις που αντιμετωπίζουν τα κράτη - μέλη της Ένωσης, είναι μεγάλες. Η εμπιστοσύνη στο δημοκρατικό σύστημα αποτελεί προϋπόθεση για μια ισχυρή Ένωση, οικοδομημένη πάνω στην αποτελεσματική δικαστική συνεργασία, την ανταλλαγή πληροφοριών για την καταπολέμηση της τρομοκρατίας και του οργανωμένου εγκλήματος, την αποτελεσματική διαχείριση του μεταναστευτικού και την εύρυθμη λειτουργία της εσωτερικής αγοράς.

Σε αυτό το μοναδικό πλαίσιο, οι ευρωπαϊκές εκλογές του Μάϊου του 2019, θα διαμορφώσουν το μέλλον της Ε.Ε. κατά τα προσεχή έτη. Τα κράτη – μέλη, υπεύθυνα για την διοργάνωση εκλογών και για την επιτήρηση της διεξαγωγής της εκλογικής διαδικασίας, στρέφονται προς την ενδυνάμωση των πολιτικών διαφάνειας δημιουργώντας τις προϋποθέσεις κάτω από τις οποίες οι ευρωπαίοι πολίτες θα πρέπει να μπορούν να ψηφίζουν με πλήρη επίγνωση των πολιτικών επιλογών που διαθέτουν.

Σε αυτή την κατεύθυνση εντάσσεται και το νέο άρθρο που περιλαμβάνεται στην κυρούμενη απόφαση του Συμβουλίου σύμφωνα με το οποίο παρέχεται η δυνατότητα στα κράτη – μέλη, να επιτρέπουν να αναγράφεται στα ψηφοδέλτια το όνομα του ευρωπαϊκού πολιτικού κόμματος, με το οποίο συνδέεται το εκάστοτε εθνικό πολιτικό κόμμα ή ο συγκεκριμένος υποψήφιος, ενώ προβλέπεται επίσης, να απεικονίζεται και ο σχετικός λογότυπος. Μετά τις εκλογές του Ευρωπαϊκού Κοινοβουλίου του 2014 εξάλλου ζητούμενο ήταν η περαιτέρω ενίσχυση της ευρωπαϊκής διάστασης και της δημοκρατικής νομιμοποίησης της διαδικασίας λήψης αποφάσεων της ένωσης προκειμένου να εντοπιστούν τα αίτια της επίμονα χαμηλής προσέλευσης σε ορισμένα κράτη – μέλη.

Αξίζει ωστόσο να υπογραμμίσουμε πως στην εθνική μας νομοθεσία ήδη προβλέπεται η δυνατότητα αυτή κατά την οποία επιτρέπεται στα ψηφοδέλτια να αναγράφονται το όνομα και το έμβλημα του ευρωπαϊκού πολιτικού κόμματος, σύμφωνα με το άρθρο 4 παρ. 1 εδάφιο δ΄ του ν.4255/2014.

Μέσα σε αυτή την ατμόσφαιρα, κυρίες και κύριοι συνάδελφοι, εντάσσεται το σχέδιο νόμου του Υπουργείου Εσωτερικών που συζητούμε σήμερα, σε συνέχεια της Κύρωσης της Απόφασης 2018/994 του Συμβουλίου της Ε.Ε., που ελήφθη στις 13 Ιουλίου 2018, σχετικά με την τροποποίηση της πράξης περί εκλογής μελών του Ευρωπαϊκού Κοινοβουλίου με άμεση και καθολική ψηφοφορία.

Πιο συγκεκριμένα, η εν λόγω νομοθετική πρωτοβουλία εναρμόνισης του ελληνικού δικαίου με το ενωσιακό, που βασίζεται στο άρθρο 223 της Συνθήκης, που αφορά τη λειτουργία της Ε.Ε. καθώς και στο άρθρο 106 της Συνθήκης, για την ίδρυση της ευρωπαϊκής κοινότητας ατομικής ενέργειας, αναφέρεται ουσιαστικά στην τροποποίηση της παλαιότερης σχετικής με τις ευρωεκλογές της ευρωπαϊκής νομοθεσίας. Σε κάθε περίπτωση, το αναλογικό σύστημα εκλογής των μελών του Ευρωπαϊκού Κοινοβουλίου, παραμένει, προκειμένου να αντιπροσωπεύεται το σύνολο των πολιτικών τάσεων και δυνάμεων και να υλοποιείται κατά το δυνατόν πιο πιστά η βούληση των ευρωπαίων πολιτών.

Με τα δύο συνολικά άρθρα του προτεινόμενου σχεδίου νόμου αναφορικά με την διαδικασία εκλογής των αντιπροσώπων στο Ευρωπαϊκό Κοινοβούλιο ορίζεται μεταξύ άλλων και το κατώτατο όριο για την συμμετοχή των κρατών μελών στην κατανομή των εδρών. Η εθνική νομοθεσία στην Ελλάδα είναι ήδη εναρμονισμένη με την εν λόγω προτεινόμενη ενωσιακή ρύθμιση, δεδομένου ότι η Ελλάδα διαθέτει λιγότερες από 35 έδρες στο Ευρωπαϊκό Κοινοβούλιο. Περιέχει ήδη διάταξη που ορίζει ότι κόμμα ή συνασπισμός συνεργαζόμενων κομμάτων, που δεν συγκέντρωσε ποσοστό εγκύρων ψηφοδελτίων τουλάχιστον ίσο με 3% του συνόλου των εγκύρων ψηφοδελτίων που έλαβαν σε ολόκληρη την επικράτεια, δεν δικαιούται έδρα μέλους στο Ευρωπαϊκό Κοινοβούλιο.

Σύμφωνα με την κύρωση της Απόφασης που περιλαμβάνεται στο προτεινόμενο σχέδιο νόμου του Υπουργείου Εσωτερικών τα κράτη - μέλη οφείλουν να θεσμοθετήσουν τα κατάλληλα μέτρα, προκειμένου να επιτρέπεται στους πολίτες που διαμένουν σε τρίτες χώρες να ψηφίζουν για το Ευρωπαϊκό Κοινοβούλιο ενώ παράλληλα, προβλέπεται η διενέργεια ψηφοφορίας εκ των προτέρων δια αλληλογραφίας καθώς και με ηλεκτρονικά και διαδικτυακά μέσα. Ως γνωστόν, με βάση το άρθρο 1 του ν.1427/1984, οι Έλληνες πολίτες, που κατοικούν μόνιμα ή που κατά την ημέρα της ψηφοφορίας βρίσκονται στην επικράτεια κράτους – μέλους της Ε.Ε., έχουν την δυνατότητα να ψηφίσουν στις ευρωεκλογές, σύμφωνα με την ειδική διαδικασία. Το δικαίωμα αυτό πηγάζει, εξάλλου και από την ισχύουσα ευρωπαϊκή νομοθεσία, σύμφωνα με την οποία οι πολίτες της Ε.Ε. που βρίσκονται ή κατοικούν μόνιμα στην περιφέρεια κράτους - μέλους κατά την ημέρα διεξαγωγής των εκλογών, μπορούν να ψηφίζουν στο κράτος αυτό και όχι στο κράτος καταγωγής τους.

Με τη νέα ρύθμιση της ευρωπαϊκής απόφασης που περιλαμβάνεται στο σχέδιο νόμου του Υπουργείου Εσωτερικών, Έλληνες πολίτες που βρίσκονται ή κατοικούν μόνιμα σε περιφέρεια τρίτου κράτους, δηλαδή, όχι κράτους - μέλους της Ε.Ε., θα έχουν τη δυνατότητα να ψηφίσουν στις εκλογές για ανάδειξη μελών στο Ευρωπαϊκό Κοινοβούλιο.

Μεταξύ των υποχρεώσεων που απορρέουν από τις διατάξεις της απόφασης του Συμβουλίου της Ε.Ε. είναι και ο ορισμός μιας αρχής επαφής σε κάθε κράτος - μέλος αρμόδιας για την εγγραφή των ψηφοφόρων στους εκλογικούς καταλόγους, την υποβολή υποψηφιοτήτων και την διακρατική ανταλλαγή δεδομένων.

Σε ό,τι αφορά τη χώρα μας, η εθνική μας νομοθεσία είναι ήδη εναρμονισμένη με την ευρωπαϊκή διάταξη, καθώς σύμφωνα με τον ν. 4244/2014, η Διεύθυνση Εκλογών του Υπουργείου Εσωτερικών έχει οριστεί ως αρμόδια υπηρεσία για την ανταλλαγή πληροφοριών με ομόλογες αρχές των άλλων κρατών - μελών.

Τελειώνοντας, κύριε Πρόεδρε, οι Ανεξάρτητοι Έλληνες υπερψηφίζουμε το παρόν σχέδιο νόμου του Υπουργείου Εσωτερικών, επί της αρχής και επί των άρθρων, αναλογιζόμενοι τους κοινούς κανόνες της Ε.Ε., τους οποίους η χώρα μας ενσωματώνει στο εθνικό της δίκαιο και οφείλει να τους υιοθετεί.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Τασούλας.

ΚΩΝΣΤΑΝΤΙΝΟΣ ΤΑΣΟΥΛΑΣ (Εισηγητής της Ν.Δ.): Κύριε Πρόεδρε, έχουμε μια απόφαση του Συμβουλίου Υπουργών της Ε.Ε., η οποία τροποποιεί την πράξη για την εκλογή των μελών του Ευρωπαϊκού Κοινοβουλίου.

Πρώτα απ' όλα, πρέπει να υπενθυμίσουμε ότι το Ευρωπαϊκό Κοινοβούλιο, για πρώτη φορά συγκροτήθηκε ως αποτέλεσμα άμεσης και καθολικής ψηφοφορίας, το 1979. Άρα, ενώ υπήρχε από τη σύσταση της ΕΟΚ ευρωπαϊκή συνέλευση, δεν ήταν με βάση άμεση και καθολική ψηφοφορία.

Για να παρηγορηθείτε, κύριε Υπουργέ, για τις καθυστερήσεις που η Κυβέρνηση σημειώνει και εμείς σας κακίζουμε, αυτά συμβαίνουν και εις Παρισίους. Το καθολικό και άμεσο της ψηφοφορίας του Ευρωπαϊκού Κοινοβουλίου είχε θεσπιστεί, με βάση έκθεση Βέλγου Ευρωβουλευτή, το 1960 και από τότε υλοποιήθηκε το 1979.

Έκτοτε, έχουμε τροποποιήσεις του τρόπου εκλογής των Ευρωβουλευτών. Η κυριότερη τροποποίηση ενσωματώθηκε στο εθνικό δίκαιο με το ν. 3216/2003 και αυτό ακριβώς τροποποιούμε σήμερα, με διάφορες διατάξεις που αναγνώστηκαν πριν από την Εισηγήτρια της Πλειοψηφίας, η οποίες στην πραγματικότητα είναι λιγότερες.

Ας πούμε, η διάταξη ότι δεν επιτρέπεται να ψηφίζει κανείς πάνω από μια φορά, υπάρχει ήδη στο ελληνικό δίκαιο και η τιμωρία αυτών των παραβάσεων υπάρχει, όπως υπάρχουν και άλλες προβλέψεις, οπότε θα περιοριστώ στο να μιλήσω για τις προσθήκες που γίνονται στη νομοθεσία, δια της ενσωμάτωσης αυτής της απόφασης.

Η πρώτη προσθήκη, λοιπόν, είναι ότι θεωρούνται οι Ευρωβουλευτές αντιπρόσωποι των πολιτών της Ένωσης και αποκλείεται με βάση την απόφαση του Συμβουλίου η έννοια της επιτακτικής εντολής. Εδώ, δηλαδή, επαναλαμβάνεται αυτό που λέει το Ελληνικό Σύνταγμα, ότι οι Βουλευτές έχουν απεριόριστο δικαίωμα ψήφου και γνώμης. Το ίδιο ισχύει και για τους Ευρωβουλευτές.

Η έννοια της επιτακτικής εντολής, η οποία δεν ισχύει, είναι ότι μπορεί ένας ψηφοφόρος να αξιώσει από τον Βουλευτή ή από τον Ευρωβουλευτή, να τηρεί αυτά τα οποία έχει συμφωνήσει με τον ψηφοφόρο, ενώ είναι ευρύτερη η δικαιοδοσία. Είναι αντιπροσωπευτική η εντολή και όχι επιτακτική και αυτό θεσπίζεται πλέον.

Ορίζεται κατώτατο όριο ψήφων για την κατανομή των εδρών, έχει κάποιες εξειδικεύσεις η απόφαση εν σχέση με το πόσους ευρωβουλευτές δικαιούται κάθε χώρα, αλλά γι’ αυτό το θέμα κατά σύμπτωση, είμαστε σε αρμονία με τις προτεινόμενες διατάξεις, με το 3% που έχουμε θεσπίσει, γιατί είμαστε κάτω από το 5% και πάνω από το 2% που είναι το όριο που βάζει η συγκεκριμένη απόφαση. Παρέχεται η δυνατότητα για τα κράτη – μέλη να επιτρέπουν να αναγράφεται στα ψηφοδέλτια το όνομα του ευρωπαϊκού πολιτικού κόμματος, πλέον του εθνικού πολιτικού κόμματος, δηλαδή, να λέει, Νέα Δημοκρατία, Ευρωπαϊκό Λαϊκό Κόμμα συγχρόνως.

 Ορίζεται ότι τα κράτη – μέλη μπορούν να προβλέπουν τη δυνατότητα και αυτό είναι το σημαντικότερο κατά τη γνώμη μου, για ψηφοφορία εκ των προτέρων, δια αλληλογραφίας ,αλλά με ηλεκτρονικά και διαδικτυακά μέσα στις ευρωεκλογές. Εδώ πρέπει να πούμε ότι προφανώς, όπως λέει και η Εισηγητική Έκθεση, ότι η εφαρμοστική νομοθεσία αυτής της δυνατότητας εναπόκειται στην κοινοβουλευτική διαδικασία, κ. Υπουργέ, προφανώς και όχι σε άλλη κανονιστική πρωτοβουλία. Αυτό το λέει και η σελ. 7 της αιτιολογικής έκθεσης, δηλαδή, η εξειδίκευση αυτής της δυνατότητας θα γίνει δια της νομοθετικής οδού και όχι δια προεδρικών διαταγμάτων.

Ορίζεται ότι τα κράτη – μέλη μπορούν να λαμβάνουν τα αναγκαία μέτρα για να επιτρέπουν στους πολίτες τους που διαμένουν σε τρίτες χώρες, να ψηφίζουν για τις εκλογές για το Ευρωκοινοβούλιο. Τρίτες χώρες είναι όσες δεν είναι μέλη της Ε.Ε.. Τέλος, κάθε κράτος – μέλος ορίζει αρχή επαφής που είναι αρμόδια για την ανταλλαγή δεδομένων σχετικά με τους ψηφοφόρους και τους υποψηφίους, με τις ομόλογες αντίστοιχες Αρχές των άλλων κρατών. Για την Ελλάδα Αρχή επαφής είναι η Διεύθυνση Εκλογών του Υπουργείου Εσωτερικών.

Η πιο ενδιαφέρουσα λοιπόν και η πιο προκλητική από πλευρά υλοποιήσεως διάταξη στο πλαίσιο της διευρύνσεως του αριθμού των πολιτών που ψηφίζουν στις Ευρωεκλογές, είναι η διάταξη που αφορά στη δυνατότητα για ψηφοφορία εκ των προτέρων δια αλληλογραφίας, αλλά και με σύγχρονα ηλεκτρονικά μέσα για τις Ευρωεκλογές. Αυτό είναι ένα είδος αποφάσεως πλαισίου, ένα είδος νόμου πλαισίου που θα ψηφίσουμε σήμερα και το οποίο επιτρέπει στον εθνικό νομοθέτη εν συνεχεία, αφού το ενσωματώσει, να προβεί στις εφαρμοστικές πρόνοιες, οι οποίες συγκεκριμενοποιούν αυτή τη διάταξη. Είναι εντελώς άσκοπο και υποκριτικό και κρίμα, εάν σε εφαρμογή αυτού του νομοθετικού πλαισίου που καλούμεθα να κυρώσουμε, δεν πάρετε την πρωτοβουλία κ. Υπουργέ, να λύσετε το θέμα της ψηφοφορίας και των Ελλήνων που είναι στο εξωτερικό, για τις εθνικές εκλογές, με σύγχρονες μεθόδους, είτε επιστολική ψήφο όπως ρητά προβλέπει το Σύνταγμα, είτε με άλλες σύγχρονες μεθόδους και να περιοριστείτε μόνο στη δυνατότητα να ψηφίζουν αυτοί μόνο στις Ευρωεκλογές.

Αυτό το λέω και σε συνδυασμό και με τη διάταξη της δυνατότητας που μας δίνει η απόφαση αυτή, να ψηφίζουν στις Ευρωεκλογές και όσοι είναι σε τρίτες χώρες. Αυτές οι δύο διατάξεις είναι οι πιο ενδιαφέρουσες και ειλικρινά, θα ήταν εξαιρετικά πτωχοπροδρομικό εάν περιορίζατε τη νομοθετική πρωτοβουλία για τις Ευρωεκλογές.

Όπως είναι γνωστό η Νέα Δημοκρατία τρεις φορές στη διάρκεια της θητείας της παρούσης Βουλής, έχει υποβάλει νομοθετική πρωτοβουλία, μία το 2016, μία 18 μήνες μετά και μία πρόσφατα, τον Ιούλιο του 2018, στο νομοσχέδιο για την Τ.Α. και τους ΦΟΣΔΑ. Τρεις φορές υποβάλαμε πλήρες νομοσχέδιο αποτελούμενο από 14 άρθρα, για τη συνταγματική υποχρέωση που έχει η Πολιτεία, να δώσει τη δυνατότητα στους Έλληνες που κατοικούν στο εξωτερικό, να ψηφίζουν στις εθνικές εκλογές.

Αυτή η νομοθετική πρωτοβουλία της Νέας Δημοκρατίας έχει ακόμη και Έκθεση του Γενικού Λογιστηρίου του Κράτους που τη συνοδεύει και έχει και διατάξεις που αφορούν τέτοιες λεπτομέρειες, επειδή λέγεται ότι είναι γενικόλογη και θέλει πολύ δουλειά για να καταρτιστεί μια τέτοια νομοθεσία, που αφορούν ακόμη και τα έξοδα κίνησης των εφορευτικών επιτροπών που θα χρειαστεί να πάνε στα Προξενεία, για να υλοποιήσουν αυτήν την απόφαση.

Δεν είναι πολύ γνωστό, κύριε Υπουργέ, αλλά πρέπει να σκεφθείτε και κάτι άλλο, το 1862, στις εκλογές ψήφισαν οι Έλληνες του εξωτερικού. Δηλαδή, θα πρέπει να μιμηθείτε τον τότε γραμματέα επί των εσωτερικών, ο οποίος κατάφερε, για τη συνέλευση που προέκυψε από τις εκλογές του Νοεμβρίου του 1862, να ψηφίσουν οι Έλληνες της διασποράς και μάλιστα, είχε προβλέψει στον εκλογικό νόμο, τότε το 1862, ότι οι περιοχές εκτός Ελλάδος, που κατοικούνται από Έλληνες το γένος, από 100 έως 1.000 κατοίκους, βγάζουν έναν πληρεξούσιο, 1.000 έως 10.000 δύο και από 10.000 και πάνω, όπως ήταν η Αλεξάνδρεια της Αιγύπτου, τρεις πληρεξουσίους και υπήρξαν εκπρόσωποι τότε σε μια Βουλή, η οποία ήταν πάρα πολύ σημαντική, γιατί ήταν η Βουλή, η οποία κανόνισε τη διαδοχή της δυναστείας στην Ελλάδα από τον Οίκο Βίττελσμπαχ εις στον Οίκο Χόλσταϊν – Γκλύξμπουργκ.

Άρα, δεν ήταν μια απλή Βουλή και καλείστε να μιμηθείτε κάτι, το οποίο έχει γίνει πριν από αιώνες. Άρα, δεν υπάρχει λόγος να πρωτοτυπήσετε και μην σας πιάνει το άγχος της πρώτης φοράς. Αυτό έχει ξαναγίνει.

Εμείς είμαστε, κύριε Πρόεδρε, εκ πρώτης όψεως, προφανώς, υπέρ της υπερψηφίσεως αυτής της αποφάσεως, εντούτοις, λόγω της κακής συμπεριφοράς να έχουμε, ακόμα και Οδηγίες ή σε αποφάσεις που ενσωματώνονται στο εθνικό δίκαιο, μία σωρεία τροπολογιών, για λόγους πρακτικούς και κανονισμού της Βουλής, επιφυλασσόμαστε για την θετική ψήφο στην Ολομέλεια, προκειμένου να αντιμετωπίσουμε την πιθανότητα τροπολογιών, οι οποίες θα έχουν σχέση με ένα σωρό άλλα θέματα και όχι με την ψήφο στις ευρωεκλογές.

Πάντως, ειλικρινά, κύριε Υπουργέ, δεν έχει νόημα να ταλαιπωρηθείτε και να αναλώσετε τις υπηρεσίες στο πως θα ψηφίζουν οι Έλληνες στις ευρωεκλογές του εξωτερικού, αν δεν κάνετε με «ένα σμπάρο δύο τρυγόνια» και αυτή είναι η μεγαλύτερη πρόκληση, να το υλοποιήσετε και για τις ευρωεκλογές και για τις εθνικές εκλογές.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Καρράς.

ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Πριν ξεκινήσω, κυρία Πρόεδρε, να παρακαλέσω τον κ. Τασούλα, να μας αναφέρει για την ιστορική αξία που έχει και το όνομα του προϊσταμένου της Γραμματείας επί των Εσωτερικών, ο οποίος εισηγήθηκε τη διεύρυνση.

Τώρα ας πάμε στην Απόφαση της Ευρωπαϊκής Ένωσης. Θα κάνω κάποια προκαταρκτικά σχόλια πριν τοποθετηθώ, κύριε Υπουργέ. Βλέπω εδώ ότι στο σχέδιο νόμο - και θα ήθελα σαν μορφή νομοτεχνικής βελτίωσης - αναφέρονται ακόμα και οι υποσημειώσεις της αποφάσεως του Συμβουλίου, καλό θα ήταν να διαγραφούν. Δηλαδή, γίνονται παραπομπές στο σχέδιο νόμου, όπου λέει ότι η προηγούμενη Οδηγία έχει δημοσιευθεί στην ευρωπαϊκή εφημερίδα, στο τάδε τεύχος, με σελίδα τάδε κ.λπ.. Δεν θα έχουν αξία να περιληφθούν στο φύλλο της Εφημερίδος της Κυβερνήσεως τέτοιες σημειώσεις.

Βλέπουμε, όμως, ότι αν διαβάσουμε την απόφαση αυτή έχει δύο στόχους. Πέραν της συμμετοχής που είναι ο ευθύς στόχος της ευρύτερης δυνατόν συμμετοχής των ευρωπαίων πολιτών στις ευρωεκλογές, που σημαίνει ότι πλέον προχωρούμε και στην αποδοχή της ιδέας της Ευρωπαϊκής Ένωσης. Έχει και έναν δεύτερο στόχο, ο οποίος είναι ίσως ο χρησιμότερος ή ο σπουδαιότερος απ’ όσους επιδιώκει στην παρούσα περίοδο, είναι της αποδοχής της ευρωπαϊκής ιθαγένειας. Διότι τα μέλη του Ευρωπαϊκού Κοινοβουλίου δεν εκπροσωπούν, πλέον, τις χώρες τους, έστω και αν εκλέγονται με διαδικασία εσωτερική, αλλά εκπροσωπούν το σύνολο της Ε.Ε..

Εάν, λοιπόν, καταφέρει και το νέο αυτό νομοθέτημα να πετύχει αυτόν τον σκοπό της συνειδητοποίησης της ευρωπαϊκής ιθαγένειας, θα έχει μια επιτυχία στη διαδρομή την οποία κάνει και δεδομένων των σημερινών συνθηκών, όπου αρχίζει να κλονίζεται – αν όχι να αμφισβητείται – ίσως η λέξη « κλονίζεται» είναι βαρύτερη, πάντως να αμφισβητείται η έννοια της ευρωπαϊκής ενότητας με το Brexit, με κάποιες κυβερνήσεις, οι οποίες επιδιώκουν να μην έχουν τις δεσμεύσεις της ευρωπαϊκής νομοθεσίας σε πολλούς και κρίσιμους τομείς, όπως είναι και το μεταναστευτικό ακόμα και για τον παρόντα αιώνα που διανύουμε και για τον επόμενο, όπως δείχνουν τα πράγματα.

Νομίζουμε, λοιπόν, ότι αυτή η Απόφαση του Ευρωπαϊκού Συμβουλίου, η οποία είναι και προϊόν πολλών προηγουμένων συζητήσεων μεταξύ των χωρών οπωσδήποτε, αλλά και μεταξύ των μελών του Ευρωπαϊκού Συμβουλίου, θα βελτιώσει το κλίμα και θα προσπαθήσει να δώσει το επιθυμητό αποτέλεσμα της ευρύτερης συμμετοχής.

Θα ήθελα να κάνω δύο - τρεις παρατηρήσεις, γιατί, ήδη, έχουν ακουστεί από τους συναδέλφους τα κύρια σημεία στα οποία αναφέρεται η απόφαση, δύο - τρία σημεία τα οποία νομίζω και αυτό είναι κάτι το οποίο επαναλαμβάνω συνέχεια, γιατί θεωρώ πάντοτε, ότι οι αποφάσεις των οργάνων της Ε.Ε. είναι αποτέλεσμα συμβιβασμών.

Θα έπρεπε, λοιπόν, για να προχωρήσουμε σε πιο άμεση αντιπροσώπευση σιγά - σιγά και η Ευρωπαϊκή Ένωση να σταθεί ως υποχρεωτικό το σύστημα της προτιμησιακής ψήφου. Αναφέρομαι στο άρθρο 1, όπως τροποποιείται της προηγούμενης απόφασης, όπου λέει, ότι « τα κράτη - μέλη μπορούν να επιτρέψουν σύστημα προτιμησιακής ψήφου σύμφωνα με τους όρους που θεσπίζουν» συνεπώς, αφήνει το περιθώριο να αποφασίζεται και άλλος τρόπος, όπως είναι η λίστα.

Εδώ, επειδή τελευταία ακούγονται διάφορες δημοσιογραφικές πληροφορίες, κύριε Υπουργέ, που μπορεί να είναι λανθασμένες, αλλά οφείλω να το πω, ότι υπάρχει μια πρόθεση περί δημιουργίας κάποιων εκλογών - δεν ομιλώ για τις άμεσες, επόμενες, διότι έχει τη ρήτρα μέσα, ότι θα ισχύσει από τις μεθεπόμενες και σε αυτές αναφέρομαι, όπως καταλαβαίνετε - ας έχουμε την απάντησή σας σε αυτό το σημείο, εάν είναι στις προθέσεις και όχι ότι περιμένουμε να νομοθετηθεί.

Σημαντικό σημείο, βεβαίως, στην ίδια απόφαση θεωρώ και το ζήτημα - και γι' αυτό θέλω να το επαναλάβω και εγώ – της εκ των προτέρων ψηφοφορίας είτε δια αλληλογραφίας είτε με τα σύγχρονα ηλεκτρονικά μέσα, που επιλύει και το ζήτημα της απόστασης, εάν βρίσκεται κάποιος εκτός της χώρας καταγωγής του, αλλά και την παροχή δικαιώματος ψήφου, όταν βρίσκεσαι σε χώρα άλλη της Ε.Ε. εκτός εκείνης της ιθαγένειάς σου.

Όπως ξεκίνησα στην αρχή και είπα, ακόμα εδώ δίνει και έναν βαθύτερο στόχο της ευρωπαϊκής ιθαγένειας, γιατί η πρόθεση είναι το Ευρωπαϊκό Κοινοβούλιο να είναι Κοινοβούλιο όλων των ευρωπαίων πολιτών και να μην μεταφέρει πολλά ζητήματα που τίθενται στα εσωτερικά, στα εθνικά κοινοβούλια.

Επομένως, και αυτό είναι μια θετική πρόταση την οποία κάνει το Ευρωπαϊκό Συμβούλιο και μας βρίσκει και εμάς σύμφωνους.

Οι υπόλοιπες λεπτομέρειες έχουν αναλυθεί νομίζω επαρκώς από τους υπόλοιπους συναδέλφους προηγουμένως και θα ήθελα να τελειώσω με το εξής.

Θα ήταν χρήσιμο να προχωρήσουμε, όπως είπε και ο κ. Τασούλας και στην έννοια και στην παροχή δυνατότητας της ψήφου των Ελλήνων του εξωτερικού για να εναρμονίσουμε και την εσωτερική, εθνική, εκλογική νομοθεσία με τα όσα παρέχει το Ευρωπαϊκό Συμβούλιο που παρέχει τη δυνατότητα της ψηφοφορίας εκτός.

Νομίζω, λοιπόν, ότι εάν αυτά όλα μαζί γίνουν ένα αποτέλεσμα ευρύτερης συμμόρφωσης και ευρύτερης συμφωνίας μεταξύ τους, θα δώσουν πια το ζητούμενο, το οποίο είναι ο ψηφοφόρος πολίτης, να εκφράζεται και εθνικά και ευρωπαϊκά και, επιπλέον, να ξεπεραστεί το ζήτημα της αποχής, η οποία, οφείλω να πω, ότι πλέον παρατηρείται να είναι συνειδητή επιλογή σε πολλές ευρωπαϊκές χώρες και όχι μόνο στην Ελλάδα, αλλά και η μη συμμετοχή και η απόσταση από την πολιτική, δημιουργεί την απόσταση από την καθημερινότητα, την επικαιρότητα, την οποία πρέπει ο κάθε πολίτης να παρακολουθεί, ούτως ώστε, να μπορεί να ελέγχει και την εξουσία, δια της παρακολούθησης. Πιστεύω, ότι θα πρέπει να προχωρήσουμε ακόμη και σε νομοθέτηση ζητημάτων που θα διευκολύνουν πάρα πολύ - όχι μόνο μέσω του διαδικτύου ή της επιστολικής ψήφου - τη συμμετοχή στην ψηφοφορία, γιατί ο ψηφοφόρος, κυρία Πρόεδρε, εξακολουθεί να ενδιαφέρεται και μετά. Ο απέχων έχω επιφυλάξεις εάν εξακολουθεί να παρακολουθεί ή να ενδιαφέρεται και τις περισσότερες φορές η αποχή οδηγεί σε τέτοιες αποστάσεις, που καταντούν οι μειοψηφίες, πλειοψηφίες.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Κύριε Καρρά, καταλαβαίνω ότι ψηφίζετε, έτσι;

 ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής συμπαράταξης ΠΑ.ΣΟ.Κ. – ΔΗΜ.ΑΡ.): Το είπα. Δεν έχουμε αντιρρήσεις.

 Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Κυρίτσης Γεώργιος, Μορφίδης Κωνσταντίνος, Μπαλάφας Ιωάννης, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Δρίτσας Θεόδωρος, Θεοφύλακτος Ιωάννης, Ρίζος Δημήτριος, Αυλωνίτου Ελένη, Σκουρλέτης Παναγιώτης, Σταματάκη Ελένη, Τσιρώνης Ιωάννης, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Μπάρκας Κωνσταντίνος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – ΔημήτριοςΧριστοφιλοπούλου Παρασκευή (Εύη), Γερμενής Γεώργιος, Καρακώστας Ευάγγελος, Λαγός Ιωάννης, Τάσσος Σταύρος, Λαμπρούλης Γεώργιος, Βαρδαλής Αθανάσιος, Κατσίκης Κωνσταντίνος, Αμυράς Γεώργιος, Σαρίδης Ιωάννης και Παναγούλης Ευστάθιος (Στάθης).

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Λαγός.

 ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Δεν μας προκαλεί κάποια ιδιαίτερη εντύπωση, απλά μας προκαλεί, για άλλη μια φορά, πραγματικά αγανάκτηση το γεγονός ότι πριν από λιγότερο από 24 ώρες, υπήρχε μια στυγερή δολοφονία ενός Έλληνα πατριώτη, ένας Έλληνα πολίτη, στα χώματα της Βορείου Ηπείρου. Την ημέρα, μάλιστα, που εορτάζαμε την 28η Οκτωβρίου, την αντίσταση των Ελλήνων απέναντι στους κατακτητές, την ίδια ημέρα, κάποιο πατριωτόπουλο, κάποιος Έλληνας, έπεφτε νεκρός γιατί οι κατσαπλιάδες Αλβανοί αποφάσισαν ότι το να υπερασπίζεσαι την ελληνική σημαία στα ελληνικά χώματα είναι κάτι που δεν επιτρέπεται και οι Αλβανοί ξέρουμε πολύ καλά τι κάνουν και αυτή είναι η δουλειά τους. Όμως, προκαλεί πραγματικά αγανάκτηση και είναι πραγματικά αηδιαστικό το γεγονός ότι η Ελληνική Βουλή δεν έχει λάβει το λόγο, δεν έχει εκφράσει τα συλλυπητήριά της στην οικογένεια του θύματος, όταν σε ανάλογες περιπτώσεις, όχι όταν υπερασπίζεται κάποιος την ελληνική σημαία, αλλά σε τραγικά περιστατικά που κάποιος χάνει τη ζωή του για οποιοδήποτε λόγο, βλέπουμε να βγαίνουν δακρύβρεχτες ανακοινώσεις απ' όλα τα κόμματα, από όλες τις παρατάξεις, από τον Πρόεδρο της Ελληνικής Βουλής. Για το παλικάρι αυτό, όμως, δεν βγήκε καμία ανακοίνωση και ούτε πρόκειται να βγει.

Η κατάσταση, λοιπόν, η οποία ζούμε είναι πραγματικά απαράδεκτη και τραγική. Είμαστε σε ένα καθεστώς υποτέλειας, σε ένα καθεστώς όπου οι κυβερνώντες….

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Συγνώμη, κ. Λαγέ, αυτή τη στιγμή, συζητάμε ένα συγκεκριμένο νομοσχέδιο και θα ήθελα, λοιπόν, να σας παρακαλέσω να τοποθετηθείτε επί του θέματος.

 ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Θα μου επιτρέψετε να σας πω ότι την παρούσα στιγμή γράφουμε στα παλιά μας τα παπούτσια τα νομοσχέδια. Υπάρχει ένας Έλληνας, ο οποίος σκοτώθηκε για την ελληνική σημαία, σκοτώθηκε γι' αυτό που είσαστε εσείς εδώ…

 ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Σας παρακαλώ πολύ! Δεν μπορείτε να μιλάτε με αυτόν τον τρόπο μέσα στο Ελληνικό Κοινοβούλιο!

 ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Μπορώ να μιλάω όταν το «Ελληνικό Κοινοβούλιο» δεν σέβεται τους Έλληνες πολίτες! Μπορώ να μιλήσω και μπορώ να πω την άποψή μου, γιατί υπάρχει νεκρός Έλληνας για την γαλανόλευκη σημαία κι εσείς δεν τολμάτε να μιλήσετε! Ο λόγος είναι δικός μου και θα τον κάνω ό,τι θέλω. Ο μοναδικός που μπορεί να με σταματήσει είναι ο ελληνικός λαός.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Κάντε ό,τι θέλετε, αλλά μέσα στα πλαίσια που επιτρέπει το Ελληνικό Κοινοβούλιο.

 ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Θα ήθελα, λοιπόν, να πω, το Ελληνικό Κοινοβούλιο να κάνει καλά τη δουλειά του και να σέβεται τον Έλληνα πολίτη. Να πάτε να τα πείτε αυτά τα λόγια στη μητέρα τη χαροκαμένη, που είναι επάνω αυτή τη στιγμή και όχι σε εμένα εδώ που εκφράζω απλά τον πόνο των ανθρώπων. Αυτά τα πράγματα να τα λέγατε εχθές στη συγκέντρωση που έγινε έξω από την Αλβανική Πρεσβεία, που ήταν οι συγγενείς του νεκρού και αντιδρούσαν σ' αυτό το οποίο συνέβη.

Η Ελληνική Κυβέρνηση, λοιπόν, δείχνει για άλλη μια φορά τη στάση της και εδώ θα ήθελα να στηλιτεύσω και να ακουστεί για άλλη μια φορά η δήλωση που έκανε ο Πρωθυπουργός της Αλβανίας, Έντι Ράμα, ο οποίος είπε ότι «αντί να χαρακτηρίζουμε απαράδεκτη την απώλεια της ζωής ενός τρελού που πυροβόλησε την αλβανική αστυνομία, η οποία εκτέλεσε μόνο το καθήκον της…» - το καθήκον της αλβανικής αστυνομίας ήταν να εκτελέσει τον ανυπεράσπιστο αυτόν άνθρωπο - «ελάτε μαζί μας να ευχαριστήσουμε τον Θεό που καμία αθώα ζωή δεν χάθηκε».

Και εσείς τη δήλωση αυτή την έχετε και την παρακολουθείτε και την ακούτε, χωρίς να τη στηλιτεύσετε, χωρίς να έχετε κάνει, όλα αυτά που πρέπει να κάνετε; Είναι δυνατόν και να με εγκαλείτε έμενα, γιατί λέω αυτά τα πράγματα αυτή τη στιγμή; Διαβάσατε τη δήλωση, του Έντι Ράμα, τη διαβάσατε; Διαβάσατε μήπως τη δήλωση της εκπροσώπου σας, της Μυρσίνης Ζορμπά, η οποία αποδεικνύει, το πόσο «οσφυοκάμπτες» είσθε και το πόσο έχετε παραδώσει την πατρίδα μας - που δεν πιστεύετε ποτέ έτσι και αλλιώς εσείς - ακούστε, τι είπε, λοιπόν, η εκπρόσωπος σας χθες, που βρισκόταν στο χώρο - που βρισκόταν στο χωριό αυτό που έγινε το έγκλημα.

Αφού λέει άλλα πολύ ωραία μιλώντας εκεί κατά του φασισμού, του ναζισμού και όλων αυτών των πραγμάτων λέει, ότι φύγαμε στις 3 το μεσημέρι, χωρίς να υπάρξει καμία άλλη ανησυχία – μάλιστα, καμία ελληνική σημαία δεν έχει κατέβει. Λένε οι Αλβανοί, ότι είχε κατεβεί η ελληνική σημαία, αλλά η Υπουργός Πολιτισμού λέει, ότι δεν είχε κατέβει.

Στις 3 μ.μ. έφυγε η Υπουργός μαζί με άλλους αξιωματούχους της ελληνικής Κυβέρνησης, όταν ήξεραν, ότι στις 10.30 το πρωί, ότι εκείνη την ώρα κινδύνευε η ζωή ενός Έλληνα πολίτη. Όταν ήξερε ότι εκατό και πλέον πάνοπλοι αστυνομικοί προσπαθούν να τον κυνηγήσουν, τον κυνηγούσαν μάλλον, μάλιστα με ελικόπτερα - λες και ήταν ο Τζον Ράμπο- στην ταινία που βλέπαμε παλιά και τον κυνηγούσαν για να τον σκοτώσουν. Το χρέος τους εκείνη την ώρα, το χρέος της ελληνικής Κυβέρνησης, η οποία λέει και υποστηρίζει ότι είναι ελληνική, θα ήταν να κάτσουν εκεί, να δουν όλη τη διαδικασία και να βοηθήσουν αυτόν τον Έλληνα πολίτη, αν είχε κάνει κάτι παράτυπο, το οποίο δεν είχε κάνει, να τον συλλάμβανε η αλβανική αστυνομία, όχι όμως να θανατωθεί με δυο σφαίρες.

Και από κει και πέρα –λέει- ότι έφυγε έχοντας ήσυχη και καθαρή τη συνείδησή της. Αυτό είναι, λοιπόν, το κράτος που εκπροσωπείται; Και ακόμα αυτή τη στιγμή σας τα λέμε αυτά, σαν Χρυσή Αυγή, έπρεπε να ζητήσετε συγνώμη και να πείτε, ότι έστω και τώρα θα έβγαινε μια ανακοίνωση από την Ελληνική Βουλή. Αυτό θα πρέπει να κάνετε και όχι να λέτε, ότι δεν πρέπει να λέγονται αυτά τα πράγματα εδώ. Αν δεν μιλάμε, λοιπόν, για τη ζωή των Ελλήνων πολιτών, γιατί θα νομοθετήσουμε, γιατί; Για τα νομοσχέδια που σας φέρνουν απέξω και πρέπει να τα ψηφίσετε, γιατί αυτή είναι η διαταγή και η εντολή;

Από εσάς σήμερα που είσθε εδώ πέρα δεν αισθάνεται κανείς σεβασμό για αυτό τον άνθρωπο; Δεν αισθάνεται κανείς ντροπή σε αυτή τη μητέρα του, που μπήκαν οι αστυνομικοί πάνοπλοι μέσα στο σπίτι και την κτύπησαν με το όπλο; Αυτά τα πράγματα δεν σας κάνουν να αισθάνεστε τουλάχιστον οργή και αγανάκτηση; Αν συνέβαιναν αυτά, από Έλληνες αστυνομικούς στην Ελλάδα, εναντίον κάποιου Αλβανού, τι θα γινόταν, μπορείτε να μου πείτε; Θα σας πω εγώ. Θα είχε καεί όλη η Αθήνα από Έλληνες, οι οποίοι όπως τους έχετε κάνει εσείς, θα έβγαιναν έξω για να διαμαρτυρηθούν για τα δικαιώματα του οποιουδήποτε, της οποιοδήποτε μειονότητας. Όμως το παλικάρι αυτό ήταν Έλληνας και αγωνιζόταν για την ελληνική σημαία και αυτό σήμερα το 2018 είναι κάτι το οποίο πολεμάτε από όλους σας.

Εμείς, λοιπόν, να τονίσουμε για άλλη μια φορά, ότι δεν μας ενδιαφέρει η συζήτηση αυτή τη στιγμή που κάνουμε. Η Χρυσή Αυγή θα αποχωρήσει σε ένδειξη διαμαρτυρίας για το γεγονός αυτό, αλλά είναι ντροπή για το ελληνικό κράτος. Είναι ντροπή για την Ελληνική Κυβέρνηση, μετά από τόσες ώρες να μην κάνει τίποτα και ως αναφορά για το διάβημα - που προβήκαμε λέει στον Αλβανό πρέσβη - το σωστό θα ήταν, να του επιδοθεί διάβημα, στο οποίο θα του ανακοινώνεται, ότι πρέπει να αναχωρήσει από τη χώρα, έως ότου η Ελληνική Κυβέρνηση ορίσει κλιμάκιο εμπειρογνωμόνων, πραγματογνωμόνων, οι οποίοι θα πάνε στον τόπο της δολοφονίας και θα εξετάσουν το τι έχει συμβεί, γιατί εκεί δεν έχει συμβεί καμία συμπλοκή μεταξύ 1 και 150. Εκεί έχει συμβεί μια δολοφονία Αλβανών «κατσαπλιάδων», εναντίον ενός Έλληνα πατριώτη. Όλα αυτά τα στηλιτεύουμε, θα είμαστε στο δρόμο, θα είμαστε στο πεζοδρόμιο με τους Βορειοηπειρώτες, να αντισταθούμε γι' αυτό το οποίο συμβαίνει. Αθάνατος.

(*Στο σημείο αυτό οι Βουλευτές της Χρυσής Αυγής αποχωρούν από την Aίθουσα)*

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Θα ήθελα και εγώ, να πω το εξής. Βεβαίως, τα γεγονότα στην Αλβανία, που οδήγησαν στην εκτέλεση ενός ομογενή από την Αλβανική αστυνομία, πρέπει πλήρως να διερευνηθούν. Αυτή είναι η άποψη του κόμματός μας.

Από κει και πέρα όμως, όλα αυτά που ακούσαμε και η εκμετάλλευση του γεγονότος από εθνικιστικές δυνάμεις και των δύο χωρών, είναι κάτι που μόνο ανησυχία μπορεί να προκαλεί, ιδιαίτερα μάλιστα σε μια περίοδο που δυναμώνουν οι ανταγωνισμοί και οι άλληλο- τροφοδοτούμενοι εθνικισμοί ακόμα και οι συζητήσεις για αλλαγές συνόρων στα Βαλκάνια. Αυτό αποτελεί επικίνδυνη εξέλιξη κατά τη γνώμη μας.

Τώρα για το νομοσχέδιο. Οι τροποποιήσεις που συμπεριλαμβάνονται στη συγκεκριμένη απόφαση της Ε.Ε. και που σήμερα συζητάμε για την ενσωμάτωσή τους στο ελληνικό δίκαιο, αλλά θα έλεγα και συνολικά ο τροποποιημένος ευρωπαϊκός εκλογικός νόμος εντάσσεται στις επιδιώξεις της Ευρωπαϊκής Ένωσης να προωθηθεί ακόμα πιο αποφασιστικά η επιθετική πολιτική του κεφαλαίου σε βάρος των λαών της Ε.Ε., να ενισχυθούν τα ευρωπαϊκά κόμματα και να τεθούν μεγαλύτερα εμπόδια στην έκφραση της λαϊκής θέλησης. Προτρέπει σε προβολή των ευρωπαϊκών πολιτικών κομμάτων που διαχρονικά στήριξαν την αντεργατική αντιλαϊκή πολιτική του κεφαλαίου, αποδεχόμενοι τους αντιλαϊκούς στόχους και την ίδια την αποστολή της Ε.Ε..

Αυτό ομολογείται ακόμη και από την δεύτερη σελίδα της αιτιολογικής έκθεσης, όπου γίνεται λόγος ότι στόχος αυτών των τροποποιήσεων στον ευρωπαϊκό εκλογικό νόμο μέσω της διασύνδεσης των εθνικών πολιτικών κομμάτων με τα ομόλογα ευρωπαϊκά κόμματα είναι η αύξηση της ευρωπαϊκής συνείδησης.

Κόμματα που έχουν δεσμευτεί και με το πρόγραμμα τους αλλά και μέσα από το καταστατικό τους να υπηρετούν τις αξίες της Ε.Ε., δηλαδή να υπηρετούν το ίδιο το καπιταλιστικό σύστημα.

Οι βασικές αλλαγές που επιφέρει η κύρωση και η ενσωμάτωση στο ελληνικό δίκαιο της συγκεκριμένης απόφασης για την ανάδειξη των μελών του ευρωκοινοβουλίου είναι: Πρώτον, υποχρεώνει το κάθε κράτος-μέλος να θεσπίσει υποχρεωτικό κατώτατο όριο για την κατανομή των εδρών από 2% έως 5% των έγκυρων ψηφοδελτίων για τις εκλογικές περιφέρειες, με περισσότερες από 35 έδρες στις εκλογές του ευρωπαϊκού κοινοβουλίου.

Ο κανόνας αυτός θα ισχύει και για τα κράτη-μέλη ενιαίας εκλογικής περιφέρειας, όπως μέχρι σήμερα είναι και η χώρα μας. Η συγκεκριμένη αλλαγή, βεβαίως, θα τεθεί σε εφαρμογή από τις ευρωεκλογές το 2024 και όχι το 2019.

Στη χώρα μας, ήδη υπάρχει σχετικός περιορισμός του 3%. Για το όποιο κόμμα ή συνασπισμός δεν πιάσει αυτό το ποσοστό, δεν παίρνει έδρες στο Ευρωπαϊκό Κοινοβούλιο.

Ως Κ.Κ.Ε., θεωρούμε αντιδραστική τη θέσπιση υποχρεωτικού κατώτατου ορίου για την κατανομή των εδρών και βεβαίως, αντιδραστική και την πρόταση που έρχεται με την απόφαση της Ε.Ε. που καθιερώνει από 2 έως 5%. Γιατί; Γιατί βάζει εμπόδια στην έκφραση της λαϊκής θέλησης και επιδιώκει τον αποκλεισμό πολιτικών δυνάμεων που αντιπαρατίθενται με την Ε.Ε. και την αντιλαϊκή τους πολιτική, πρώτα και κύρια, των κομμουνιστικών κομμάτων.

Μπορεί στην πρώτη παράγραφο να αναφέρει το ότι οι αντιπρόσωποι των πολιτών της ένωσης εκλέγονται με αναλογικό σύστημα, όμως οι παραπάνω περιορισμοί νοθεύουν την αντιστοίχιση της ψήφου του λαού με την κοινοβουλευτική εκπροσώπηση. Άλλωστε, είναι γνωστή και σταθερή και αταλάντευτη, θα έλεγα, η στάση του Κ.Κ.Ε. υπέρ της απλής και ανόθευτης αναλογικής.

Όπως, επίσης, είναι γνωστή η θέση μας ότι ο αγώνας για την εκλογή περισσότερων κομμουνιστών, ευρωβουλευτών και βουλευτών στο ελληνικό κοινοβούλιο δεν έχει καμία σχέση ούτε με την υπεράσπιση της αστικής δημοκρατίας και του αστικού κοινοβουλευτισμού, ούτε με την υπεράσπιση της Ε.Ε., ούτε με την αυταπάτη της φιλολαϊκής αξιοποίησής τους.

Το αντίθετο. Υπηρετούν την πάλη για τη σύγκρουση με την καπιταλιστική εργοδοσία με το κράτος της, αλλά και με όλους τους ιμπεριαλιστικούς οργανισμούς που στηρίζουν την κερδοφορία των επιχειρηματικών ομίλων.

Ο αγώνας των κομμουνιστών για να μην μπαίνουν εμπόδια στην έκβαση της λαϊκής θέλησης, δεν υποτιμά το γεγονός ότι ανεξαρτήτως του εκλογικού συστήματος, ο σκοπός της Ε.Ε. ήταν και θα παραμείνει η εξασφάλιση των γενικών, οικονομικών, πολιτικών και ιδεολογικών προϋποθέσεων για την καπιταλιστική κερδοφορία. Αυτός άλλωστε είναι ο λόγος ύπαρξης της Ε.Ε., γι' αυτό έχει δημιουργηθεί.

Δεύτερον, ενισχύονται επίσης ενιαίες υποχρεωτικές ρυθμίσεις για όλα τα κράτη-μέλη, όπως π.χ. ο καθορισμός κοινής ημερομηνίας υποβολής υποψηφιοτήτων και άλλα.

Αφήνει στη διακριτική ευχέρεια του κράτους-μέλους να επιτρέπουν στα ψηφοδέλτια να υπάρχει το όνομα ή το λογότυπο του ευρωπαϊκού πολιτικού κόμματος, με το οποίο συνδέεται το εθνικό πολιτικό κόμμα ή ο συγκεκριμένος υποψήφιος.

Με τις προτάσεις αυτές επιχειρείται να νομιμοποιηθεί στη συνείδηση των λαών της Ε.Ε. αυτή η διακρατική ένωση του κεφαλαίου.

Επιχειρείται να αναστηλωθεί το ανύπαρκτο κύρος και η επιρροή των ευρωπαϊκών πολιτικών κομμάτων, το ίδιο το ευρωκοινοβούλιο σαν εργαλείο της Ε.Ε. για τη χειραγώγηση εργατικών λαϊκών συνειδήσεων. Τα κράτη μέλη θα δύνανται να παρέχουν την δυνατότητα για ψηφοφορία εκ των προτέρων με επιστολική ψήφο, αλλά και ηλεκτρονικά και διαδικτυακά μέσα, λαμβάνοντας παράλληλα όλα τα απαραίτητα μέτρα για την αξιοπιστία του αποτελέσματος και την μυστικότητα της ψήφου, όπως οι ίδιοι λένε. Κατά την γνώμη μας όμως, δημιουργεί σοβαρά ερωτηματικά η πρόταση για επιστολική ψήφο, όσο και για ηλεκτρονική ψήφο, ακόμα και κατ’ οίκον εκτός Ε.Ε., στο όνομα της χαμηλής συμμετοχής των εργαζομένων και της νεολαίας, που οφείλεται όμως στην αποστροφή για την αντιλαϊκή πολιτική της Ε.Ε. και των κυβερνήσεων της και όχι στον τρόπο ψηφοφορίας μέχρι τώρα.

Η επιστολική και η ηλεκτρονική ψήφος δημιουργούν σοβαρούς κινδύνους νοθείας, παραβίασης της μυστικότητας, επηρεασμού της ψήφου και άλλα. Εμείς έχουμε σοβαρές επιφυλάξεις για αυτό και εκφράζουμε την αντίθεσή μας, με βάση αυτές τις επιφυλάξεις. Συνολικά, εμείς θα καταψηφίσουμε την Κύρωση και την ενσωμάτωση της συγκεκριμένης απόφασης της Ε.Ε., που επιφυλάσσει αλλαγές στο ευρωπαϊκό εκλογικό νόμο, οι οποίες κατά την γνώμη μας υπαγορεύονται από την επιδίωξη της Ε.Ε. να ενσωματώσει λαϊκές συνειδήσεις, να τις εγκλωβίσει στο λεγόμενο ευρωπαϊκό εγχείρημα, που δεν είναι τίποτα άλλο, παρά αντιλαϊκά μέτρα διαρκείας, για τις ανάγκες της κερδοφορίας των επιχειρηματικών ομίλων.

Είμαστε αντίθετοι και απορρίψαμε τις προτάσεις της Ε.Ε. για την ίδρυση και την παραπέρα ενίσχυση των αντιδραστικών χαρακτηριστικών των ευρωπαϊκών πολιτικών κομμάτων. Δεν είμαστε γραμμένοι σε κανένα ευρωπαϊκό πολιτικό κόμμα και δεν πρόκειται να αποδεχθούμε τους αντιδραστικούς όρους για την κρατική ή κοινοτική χρηματοδότηση των πολιτικών κομμάτων. Παράλληλα όμως, θα συνεχίσουμε να προβάλουμε ως προϋποθέσεις της ουσιαστικής και ενεργητικής συμμετοχής των εργαζόμενων στα ζητήματα που αφορούν τη ζωή και την κοινωνία τους, για παράδειγμα, την κοινωνικοποίηση των συγκεκριμένων μέσων παραγωγής και την εργατική εξουσία, με θεμέλιο το χώρο εργασίας.

Οι επιδιώξεις των αστικών πολιτικών δυνάμεων να ενσωματώσουν τις λαϊκές αντιδράσεις και με τέτοιες μεθοδεύσεις, πρέπει να πέσουν στο κενό. Ο εργαζόμενος λαός έχει συμφέρον να καταδικάσει και να αντιπαλέψει συνολικά την Ε.Ε. και την αντιλαϊκή της στρατηγική, να εγκαταλείψει τα κόμματα του κεφαλαίου και της αστικής διαχείρισης, να απορρίψει τις προτεινόμενες αλλαγές στο εκλογικό σύστημα, που έχουν ως στόχο τον εκβιασμό και τον εγκλωβισμό λαϊκών δυνάμεων, με συμπόρευση με το Κ.Κ.Ε. να αγωνιστεί ώστε να ανοίξει ο δρόμος για την δική του εξουσία και οικονομία. Ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Θα ήθελα να παρακαλέσω τους συναδέλφους και τις συναδέλφισσες, αυτό το τραγικό γεγονός να μην τύχει αντίστοιχης πολιτικής εκμετάλλευσης. Υπάρχει αρμόδιο Υπουργείο, αρμόδια όργανα, οι οποίοι θα πρέπει να δώσουν λύση και εξηγήσεις ή να ζητήσουν λύση και εξηγήσεις.

Τον λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Είναι όντως εντυπωσιακή η ταχύτητα με την οποία η Κυβέρνηση ανταποκρίθηκε στην ενσωμάτωση της αλλαγής της ευρωπαϊκής νομοθεσίας, στο δικό μας δίκαιο. Πριν από 3 μήνες ήταν η απόφαση του Συμβουλίου των Υπουργών και αυτό αποδεικνύει, ότι όταν θέλει κάποια πράγματα, μπορεί να τα κάνει. Το θέμα είναι, τι θέλει. Έρχομαι κατευθείαν στο ψητό, αγαπητέ κύριε Υπουργέ. Το ψητό είναι στην παράγραφο 4, που λέει για την πρόβλεψη της δυνατότητας για ψηφοφορία εκ των προτέρων δια αλληλογραφίας, αλλά και ηλεκτρονικά και διαδικτυακά μέσα στις εκλογές του Ευρωπαϊκού Κοινοβουλίου, να μπορούν δηλαδή οι Έλληνες του εξωτερικού, να ψηφίζουν με τους διαφόρους προτεινόμενους τρόπους στις Ευρωεκλογές.

Εμείς, ως «Ποτάμι», θέλουμε αυτό να γίνει και στις εθνικές εκλογές και εδώ έρχομαι στο διά ταύτα. Είχε συγκροτηθεί μία Επιτροπή στο Υπουργείο Εσωτερικών και μάλιστα είχαμε επισκεφτεί τον κ. Σκουρλέτη τότε μαζί με άλλα κοινοβουλευτικά μέλη, τον κ. Βορίδη, την κυρία Χριστοφιλοπούλου και είχαμε συζητήσει για την διεύρυνση αυτού του δικαιώματος τους Έλληνες. Εμείς προτείναμε αυτό να γίνει από τις εθνικές εκλογές.

Συγκροτήθηκε αυτή η Επιτροπή, οπότε θα ήθελα να σας ρωτήσω αν έχει συνεδριάσει, πόσες φορές έχει συνεδριάσει, ποια είναι τα αποτελέσματα των πρώτων αυτών εργασιών της Επιτροπής και αν υπάρχει ένα χρονοδιάγραμμα ολοκλήρωσης των εργασιών.

Εμείς, βεβαίως, είμαστε θετικοί. Η αλήθεια είναι ότι η άμεση, καθολική και μυστική ψηφοφορία των μελών του Ευρωπαϊκού Κοινοβουλίου ισχύει από το 1979. Σε εθνικό επίπεδο υπάρχει ήδη ο νόμος 4225/2014, που επαναλαμβάνει αυτόν τον αυτονόητο κανόνα. Επομένως δεν έχουμε αλλαγές ιδιαίτερες, σχεδόν καμία στα βασικά θέματα. Αυτό που λείπει είναι να προβλεφθεί η δυνατότητα στους Έλληνες του εξωτερικού να ψηφίζουν και στις εθνικές εκλογές.

Ψηφίζουμε θετικά και εγώ θα πω ότι δεν θα ήθελα να δούμε στην Ολομέλεια τροπολογίες, αλλά αν δούμε τροπολογίες να έχουμε τη δυνατότητα να τοποθετηθούμε. Ευχαριστώ πολύ.

ΜΑΡΙΑ ΘΕΛΕΡΙΤΗ(Αντιπρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ(Ειδικός Αγορητής της Ένωσης Κεντρώων): Κυρία Πρόεδρε, κύριε Υπουργέ, κυρίες και κύριοι συνάδελφοι, σήμερα επιβεβαιώνουμε την αξία αυτονόητων πραγμάτων, καλούμαστε να κυρώσουμε μια ακόμα τροποποίηση της πράξης περί εκλογής των μελών του Ευρωκοινοβουλίου. Εξαρχής σας δηλώνω ότι είμαστε σύμφωνοι και με το περιεχόμενο και με το πνεύμα των δύο κυρωτικών άρθρων των οποίων εξετάζουμε σήμερα. Πως μπορεί κανείς άλλωστε διαφωνήσει με αυτά όταν πιστεύει όπως εμείς, σταθερά και επίμονα στις δημοκρατικές αρχές. Το υπό κύρωση νομοσχέδιο στηρίζεται σε αυτές και ταυτόχρονα προάγει την αρχή της αναλογικότητας για την οποία έχουμε δώσει μάχες και θα δώσουμε και άλλες μάχες, καθώς και τις αρχές της άμεσης καθολικής ελεύθερης και μυστικής ψηφοφορίας.

Κυρίες και κύριοι συνάδελφοι, η διαφάνεια της εκλογικής διαδικασίας και η πρόσβαση σε αξιόπιστες πληροφορίες, κρίνονται, σύμφωνα και με τα όσα αναφέρονται στην αιτιολογική έκθεση του συγκεκριμένου νομοσχεδίου, ως σημαντικές για την αύξηση της ευρωπαϊκής πολιτικής συνείδησης, καθώς και για την καταπολέμηση της αποχής για την εξασφάλιση δηλαδή σημαντικού ποσοστού συμμετοχής στις εκλογές, ώστε πράγματι τα ευρωπαϊκά όργανα να είναι αντιπροσωπευτικά της ευρωπαϊκής κοινωνίας.

Αυτό που κρίνω εγώ σκόπιμο να σχολιάσω είναι το εξής: Στα λόγια και στα χαρτιά είμαστε άριστοι, στις πράξεις όμως, η αλήθεια είναι ότι υστερούμε δραματικά. Δεν έχουμε κάνει όσα πρέπει, για να λειτουργήσουμε δημοκρατικές, θεσμικές πρακτικές. Όπως π.χ. η ψηφοφορία εκ των προτέρων, η ψηφοφορία δια αλληλογραφίας ή με άλλα μέσα ηλεκτρονικά, διαδικτυακά, διασφαλίζοντας παράλληλα και την αξιοπιστία του αποτελέσματος, τον μυστικό χαρακτήρα της ψηφοφορίας, την προστασία δεδομένων προσωπικού χαρακτήρα.

Κάνουμε λόγο για την ευθύνη των πολιτών απέναντι στην δημοκρατία, η οποία αναλαμβάνεται είτε διά της συμμετοχής δια της ψήφου, είτε διά συμμετοχής διά της θέσης υποψηφιότητας. Δεν έχουμε όμως αγαπητοί συνάδελφοι, ακόμα βρει λύσεις για το πώς θα εκπαιδεύουμε ή θα πείθουμε τους πολίτες, πως αυτή η ανάληψη ευθυνών είναι ανάληψη των δικών τους ευθυνών απέναντι στους ίδιους τους τους εαυτούς, απέναντι στα παιδιά τους και απέναντι στην πατρίδα τους.

Εκείνο που μας ενδιαφέρει ως Ένωση Κεντρώων και αυτό που εξετάζουμε σε σχέση με το παρόν νομοσχέδιο, είναι το τι έχουμε να μάθουμε από την ευρωπαϊκή αυτή διαδικασία, ώστε να το εφαρμόσουμε και στις δικές μας εθνικές εκλογές. Τι θα γίνει δηλαδή με τους πολίτες, κύριε Υπουργέ, που μένουν σε τρίτες χώρες, πότε θα μπορέσουμε να δώσουμε φωνή στους Έλληνες του εξωτερικού;

Οι επικείμενες ευρωεκλογές θα αλλάξουν το πρόσωπο της Ευρώπης και αυτό είναι δεδομένο. Ενώ η συζήτηση για το ποια Ευρώπη θέλουμε, έχει ήδη ξεκινήσει εδώ και καιρό, ήδη από τότε που ο πρόεδρος Γιούνγκερ δημοσίευσε τα περίφημα 5 σενάρια, δεν πιστεύω πως η συζήτηση αυτή απασχόλησε αρκετά το εγχώριο πολιτικό προσωπικό. Δεν διοργανώθηκε ποτέ ένας σοβαρός δημόσιος διάλογος για το τι δρόμο θέλουμε να ακολουθήσουμε ως σύνολο, ως Ευρώπη. Ακριβώς γι' αυτό το λόγο βρίσκει και πρόσφορο έδαφος μέσα στη θολούρα και στην αναμπουμπούλα ο λαϊκισμός, ο οποίος μας οδηγεί σε ένα αμφίβολο αύριο.

Παρόλο που είμαστε θετικοί προς το νομοσχέδιο το συγκεκριμένο, ακριβώς λόγω του φόβου των τροπολογιών που τώρα τελευταία μας απασχολεί ακόμα πιο έντονα, καθώς απ’ ότι φαίνεται οι δικαιολογίες για τις τροπολογίες ήταν ότι βρισκόμαστε μέσα στα μνημόνια, αλλά συνεχίζεται όμως και εκτός μνημονίων.

Η Ένωση Κεντρώων θα διατηρήσει την επιφύλαξή της για να έχει και το δικαίωμα να μιλήσει στην Ολομέλεια.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Βορίδης.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Κύριε Πρόεδρε, το πρώτο που θα ήθελα να πω, επειδή άνοιξε αυτή η συζήτηση, είναι ότι υπάρχει μια πραγματικότητα εδώ, υπάρχει μια ανθρωποκτονία. Για την ανθρωποκτονία αυτή έχει υποβληθεί μήνυση εναντίον των Αλβανών αστυνομικών από την οικογένεια, η οποία κατηγορεί για ανθρωποκτονία από πρόθεση τους Αλβανούς αστυνομικούς. Επομένως, έχει δημιουργηθεί ήδη μια δικαστική εκκρεμότητα.

Εφόσον έχει δημιουργηθεί δικαστική εκκρεμότητα, η δήλωση του Πρωθυπουργού της Αλβανίας, του κ. Ράμα, η οποία παίρνει θέση επί της δικαστικής εκκρεμότητας, υιοθετώντας πλήρως τη θέση των ελεγχόμενων Αλβανών αστυνομικών, είναι απολύτως απαράδεκτη. Γιατί, ακριβώς σε ένα δικαιοκρατούμενο κράτος, όταν υπάρχει μια τέτοια εκκρεμότητα, εκείνο που κάνουν οι πολιτικές αρχές, εκείνο που κάνει η εκτελεστική εξουσία είναι να αναζητήσει την πλήρη και διαφανή διερεύνηση του υπόθεσης από τη δικαστική εξουσία.

Εκεί, πρέπει να μπουν πραγματογνώμονες, πρέπει να δουν τις βολές, πρέπει να δουν τις συνθήκες, κάτω από τις οποίες προεκλήθη ο θάνατος, από πού εβλήθησαν οι βολές, πρέπει να εξετάσουν υπερασπιστικούς ισχυρισμούς που έχουν οι κατηγορούμενοι, να δούμε εάν υπήρξαν βολές, σε ποια κατεύθυνση, να υπάρξουν βαλλιστικές έρευνες. Άρα, υπάρχει μια ανακριτική διαδικασία, που πρέπει να ακολουθηθεί, η οποία δεν μπορεί να φαλκιδεύεται εκ των προτέρων από πολιτικές δηλώσεις.

Η ευθύνη της Ελληνικής Κυβέρνησης στο ζήτημα αυτό είναι αυτή, δεν είναι αυτά που ακούσαμε τώρα εδώ, είναι αυτή, να διασφαλίσει, ότι η δικαστική διαδικασία θα ακολουθηθεί, θα είναι διαφανής, θα είναι δίκαιη, θα είναι πλήρης, θα είναι εμπεριστατωμένη, θα διασφαλιστούν τα δικαιώματα της πλευράς της οικογένειας του θανόντος. Αυτό είναι το μείζον, όλα τα υπόλοιπα βρίσκονται σε μια άλλη σφαίρα και δεν έχουν κανένα νόημα, αλλά δυστυχώς, στο συγκεκριμένο θέμα, οι δηλώσεις της Κυβέρνησης δεν είναι αρκετά ισχυρές και εκεί είναι που θα πρέπει να πάρει μια καθαρή θέση, όχι μόνο στο επίπεδο των δηλώσεων, αλλά και πρακτικά, παρεμβαίνοντας στη διαδικασία, προκειμένου να την επιτηρήσει και να δει, ότι πράγματι είναι μια διαφανής διαδικασία, που θα αποδώσει δικαιοσύνη.

Σχετικά με το νομοσχέδιο.

Το νομοσχέδιο, προφανώς δεν έχει ιδιαίτερα θέματα, αλλά, κατά τη γνώμη μου, δύο ζητήματα είναι ασαφή. Νομίζω ότι στο ένα θα συμφωνήσουμε, ευχερώς.

Πρώτον, ότι οι κατευθύνσεις που δίνει η συγκεκριμένη Κύρωση θα πρέπει να εκπληρωθούν με τυπικές διατάξεις νόμου και όχι με νομοθετικές εξουσιοδοτήσεις. Η αλήθεια είναι ότι η εδώ σήμερα δεν ζητούνται νομοθετικές εξουσιοδοτήσεις, άρα αυτή η εναρμόνιση με τη συγκεκριμένη κύρωση θα πρέπει να ακολουθήσει τη νομοθετική διαδικασία.

Δεύτερον, δύο ζητήματα είναι ενδιαφέροντα, ειδικώς ενδιαφέροντα, σε σχέση με τη συγκεκριμένη Κύρωση.

Το πρώτο είναι, ότι γίνεται ρητώς πρόβλεψη για επιστολική ψήφο και για ηλεκτρονική ψηφοφορία. Για τα ζητήματα της επιστολικής ψήφου, ούτως ή άλλως, υπάρχει συνταγματική πρόνοια στο Ελληνικό Σύνταγμα, για τα ζητήματα της ηλεκτρονικής ψηφοφορίας δεν υπάρχει ρητή διάταξη.

Κατά τη γνώμη μου, θα πρέπει να υπάρξει ευρεία ερμηνεία της έννοιας της επιστολικής ψήφου, διότι προφανώς κατά τη χρονική στιγμή, που ρυθμιζόταν η συγκεκριμένη διάταξη από το συνταγματικό νομοθέτη, δεν υπήρχε η ηλεκτρονική ψήφος. Δεχόμενος, όμως, ο Έλληνας συνταγματικός νομοθέτης, την επιστολική ψήφο, στην πραγματικότητα θα πρέπει να το διευρύνει κανείς και να πει, ότι εδώ έχει υπονοήσει και τη δυνατότητα της ηλεκτρονικής ψήφου.

Άρα λοιπόν, λύνοντας, αν θέλετε, αυτόν τον συνταγματικό προβληματισμό, εκείνο το οποίο μένει είναι να υπάρξει νομική πρόβλεψη. Να υπάρξει επομένως νόμος, που θα δίνει τη δυνατότητα της επιστολικής ψήφου. Εκεί, είναι σημαντικό να ακούσουμε, εάν αυτό είναι στις προθέσεις της Κυβέρνησης ή όχι, ή θα μείνει κενό γράμμα.

Το δεύτερο, είναι ότι διατυπώνεται εδώ με αρκετή σαφήνεια μια ρύθμιση, ώστε να υπάρχει μια παρότρυνση, να διευκολυνθεί η ψήφος στις ευρωπαϊκές εκλογές των πολιτών που δεν κατοικούν στην επικράτεια του κράτους που είναι πολίτες και επομένως, είναι κάτοικοι του εξωτερικού. Εδώ λοιπόν, ετέθη ήδη από προλαλήσαντες, δεν θα επεκταθώ, αλλά θα ρωτήσω το εξής. Κατά πόσον, για τους Έλληνες κατοίκων του εξωτερικού, σε ό,τι αφορά τις ευρωπαϊκές εκλογές, ήδη υπάρχει σχετική πρόβλεψη. Το ερώτημα είναι κατά πόσον υπάρχει, ενόψει της συζητήσεως που ανοίγει, πρόθεση της Κυβέρνησης. Θα το πω διαφορετικά, επειδή η Κυβέρνηση έχει, υποτίθεται, δηλώσει την πρόθεση της ως προς αυτό, ότι είναι σύμφωνη δηλαδή, στην κατεύθυνση αυτή και επειδή, εξ όσων γνωρίζουμε, έχει συγκροτηθεί μια επιτροπή, η οποία εργάζεται στην κατεύθυνση αυτή, παρότι δεν είναι stricto sensu στη συζήτησή μας εδώ σήμερα, είναι μια ευκαιρία, να ακούσουμε αυτή η επιτροπή σε ποιο σημείο βρίσκεται, εάν ολοκληρώνει τις εργασίες της και εάν υπάρχει πρόθεση να παρουσιαστεί συγκεκριμένη νομοθετική πρωτοβουλία της Κυβέρνησης στο αμέσως επόμενο χρονικό διάστημα.

Θεωρώ λοιπόν, ότι αυτά τα δύο ζητήματα είναι που ανοίγουν και έχουν ένα ενδιαφέρον, με την παρούσα πρωτοβουλία. Κατά τα λοιπά, να ακούσουμε λίγο, κάτι το οποίο πάντα μας ανησυχεί, το κατά πόσον στην Κύρωση και παρότι δεν το επιτρέπει ούτε το Σύνταγμα, ούτε ο Κανονισμός της Βουλής, πρόκειται να ακολουθηθεί η γνωστή παράτυπη διαδικασία των τροπολογιών. Ευχής έργο θα ήταν να είναι μια καθαρή Κύρωση, προκειμένου όλοι να διευκολυνθούμε στη διαδικασία της ψηφίσεως της.

ΑΝΤΩΝΗ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Δρίτσας.

ΘΕΟΔΩΡΟΣ ΔΡΙΤΣΑΣ: Δεν υπάρχει αμφιβολία, ότι ειδικά σε ό,τι αφορά τις προσεγγίσεις της δικής μας παράταξης, αλλά και της σημερινής Κυβέρνησης, ο θάνατος κάθε ανθρώπου, είναι ένα γεγονός που γεννά εγρήγορση, όποια και να είναι η αιτία του και ιδιαίτερη ευαισθησία στην προσέγγιση του.

Δεν υπάρχει επίσης, πολύ περισσότερο αμφιβολία για την δική μας Κυβέρνηση και για το δικό μας πολιτικό χώρο και τη διαδρομή, ότι ο θάνατος ενός ανθρώπου, είτε συμβαίνει στην Ελλάδα, είτε συμβαίνει στην Αλβανία, στην Ευρώπη, στην Αμερική, οπουδήποτε στον κόσμο, που προέρχεται από δράση αστυνομικών δυνάμεων που ασκούν τη λειτουργία τους με τους κανόνες της κάθε χώρας, συνεγείρει πολύ περισσότερο και γεννά ερωτήματα που ζητά, όχι μόνο ο δικός μας χώρος, κάθε ευαίσθητος δημοκρατικός πολίτης, τις απαντήσεις γι' αυτό.

Πολύ περισσότερο, αυτό συμβαίνει όταν, ενδεχομένως, υπάρχουν υπόνοιες, πριν αποσαφηνιστούν τα δεδομένα, ότι η δράση αστυνομικών δυνάμεων και λέω σε όλο τον κόσμο και όχι μόνο σε μια χώρα ειδικά, εξικνείται στο κάθε φορά συγκεκριμένο περιστατικό από ιδιαίτερα κίνητρα, είτε ρατσισμού, είτε άλλα κίνητρα. Προς αυτή την κατεύθυνση, πράγματι, αυτό το συμβάν, ο θάνατος από αστυνομικά πυρά, ενός ατόμου ελληνικής καταγωγής με διπλή υπηκοότητα, μέλους της ελληνικής μειονότητας, προφανώς απαιτεί διερεύνηση. Προφανώς, είναι πολύ φρέσκα τα γεγονότα και δεν έχουν αποσαφηνιστεί στην πληρότητα τους.

Θα μπορούσε αυτό το αίτημα να διατυπωθεί από τον Κυβερνητικό Εκπρόσωπο, από τον Υπουργό Δικαιοσύνης, από τον Υπουργό Προστασίας του Πολίτη. Διετυπώθει από το Υπουργείο Εξωτερικών. Καταλαβαίνουμε τη σοβαρότητα με την οποία η ελληνική Κυβέρνηση προσέγγισε το συγκεκριμένο ζήτημα; Σοβαρότητα προς κάθε κατεύθυνση και προς το εσωτερικό της χώρας και προς τις διεθνείς σχέσεις και προς κάθε κατεύθυνση. Και μόνο η επιλογή αυτή, ότι με την αρμοδιότητά του το Υπουργείο Εξωτερικών παρενέβη - και χωρίς καθυστέρηση - άμεσα, σημαίνει ότι πράγματι υπάρχει υπευθυνότητα και σοβαρότητα.

Από εκεί, μέχρι - και εδώ ομιλώ για τον κ. Βορίδη - να ενεργοποιούνται μηχανισμοί αναζήτησης πολιτικής υπεραξίας σε κάθε τέτοιο τραγικό γεγονός, καλό είναι αυτό να είναι έξω από τον δημόσιο διάλογο και πολύ περισσότερο, από τον διάλογο στην ελληνική Βουλή. Από αυτή την άποψη νομίζω, ότι όλοι πρέπει με προσοχή, πραγματικά, να παρακολουθήσουμε το ζήτημα και να δούμε τις επίσημες εξελίξεις.

Τώρα, θα μιλήσω για την ψήφο των κατοίκων του εξωτερικού. Δεν είμαι ο αρχαιότερος τον Βουλευτών, αλλά έχω μια θητεία αρκετά χρόνια. Όταν πρωτομπήκα στη Βουλή το θέμα το συνάντησα και το συνάντησα και ως γνώση και πληροφόρηση, ότι είχε ήδη παρελθόν στη διερεύνηση των δυνατοτήτων για την επίλυσή του, για να ψηφίζουν, δηλαδή, οι Έλληνες κάτοικοι εξωτερικού και αυτό δεν ήταν τεχνικό μόνο ζήτημα. Το «τεχνικό» μπορεί με διάφορους τρόπους, που είναι σημαντικό, γιατί πρέπει να εξασφαλισθεί η απόλυτη διαφάνεια και η αξιοπιστία της ψήφου με κάθε τρόπο, αλλά το θέμα ήταν και πολιτικό.

Ποιοι θα ψηφίζουν; Αυτοί που έχουν πάει πρόσφατα στο εξωτερικό και που πρόκειται να γυρίσουν, η πρώτη γενιά μεταναστών, η δεύτερη γενιά, η τρίτη γενιά;

Πόσο μπορεί ένα ανθρώπινο δυναμικό, πολύ σημαντικό για την συνολική πορεία του Ελληνισμού, να καθορίζει τις επιλογές της εσωτερικής διακυβέρνησης της χώρας, όταν δεν συμμετέχει σε αυτές, όταν δεν συμβάλλει σε αυτές, όταν δεν επηρεάζεται από αυτές;

Αυτό δεν το λέω εγώ τώρα, το έχουμε πει όλα τα κόμματα, αλλά και οι ίδιοι οι ομογενείς και οι οργανώσεις τους, ήδη από το 2007 ή 2008 - δεν θυμάμαι καλά - σε μια πενθήμερη διαδικασία κοινοβουλευτικής αναζήτησης αυτών των λύσεων, που έγινε και στην Ολομέλεια και σε Επιτροπές και σε Ημερίδες, που οργανώθηκαν εκείνη την περίοδο στο ελληνικό Κοινοβούλιο και το έθεταν και οι ομογενείς.

Το Υπουργείο έχει θέσει τις προδιαγραφές, έχει ανακοινώσει και έχει ήδη θεσμοθετήσει διαδικασίες για την προσέγγιση σε διάφορα επίπεδα, ας μην κάνουμε και γι' αυτό, ότι δεν καταλαβαίνουμε και δήθεν, ότι «καταθέσαμε 2 ή 3 σχέδια νόμου και δεν τα ενέκρινε η Κυβέρνηση και δεν τα αξιοποίησε και δεν τα προώθησε» και να είμαστε εμείς οι «φίλοι των ομογενών» και κάποιοι άλλοι οι «εχθροί τους» και όλη αυτή η προσπάθεια πολιτικής αξιοποίησης ενός θέματος που έχει συνθετότητα, υπευθυνότητα, σοβαρότητα και σε κάθε περίπτωση, δεν το έλυσαν πολλές - διαφόρων αποχρώσεων - Κυβερνήσεις στο παρελθόν, ενώ συζητείτο και μελετάτο και καλείται να απολογηθεί η σημερινή Κυβέρνηση γιατί δεν το έχει λύσει.

Ας σοβαρευτούμε και επ` αυτού. Ευχαριστώ, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Να υπενθυμίσω, μια και το θέσατε, εγώ δεν είχα τέτοιο σκοπό, για την πληρότητα του ζητήματος, ότι το 2001 που έγινε αυτή η τροποποίηση των συνταγματικών διατάξεων, του άρθρου 51 δηλαδή, από τότε υπάρχει η εκκρεμότητα, αλλά η διάταξη η συνταγματική μιλάει - και το γνωρίζετε κύριε Βορίδη - για «εκλογείς που βρίσκονται έξω από την Επικράτεια», άρα το θέμα περιορίζεται κάπως. Ήθελα να προσθέσω μόνο αυτό. Αν ήταν να μιλήσω, θα κατέβαινα, όπως ξέρετε, κάτω. Απλώς, επειδή το 51.4 και 51.5 λέει για «εκλογείς». Ευχαριστώ.

Κυρία Χριστοφιλοπούλου, συγγνώμη για τη διακοπή. Παρακαλώ, έχετε τον λόγο.

ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ: Επιτρέψτε μου κι εμένα, στην αρχή, μετά τον κύριο Βορίδη και τον κύριο Δρίτσα, να αναφερθώ στο φονικό γεγονός στην Αλβανία. Όχι για να σηκώσω τόνους, ούτε για να καπηλευθώ ένα περιστατικό, το οποίο μας γέμισε θλίψη όλους, αλλά για να πω από την πλευρά μας, από την πλευρά του Κινήματος Αλλαγής, ότι πιστεύουμε ότι πρέπει να διερευνηθεί σε βάθος η υπόθεση αυτή και να διαλευκανθεί πλήρως.

Επίσης, να πω ότι εμείς νομίζουμε ότι οι δηλώσεις του Αλβανού πρωθυπουργού έριξαν «λάδι στη φωτιά», ως μη όφειλαν, κατά τη γνώμη μας. Προφανώς θα έπρεπε να εκφράσει τη θλίψη του, αλλά, προφανώς, θα έπρεπε να διατάξει έρευνα. Αυτό είναι γνωστό. Αυτά που είπε, έτσι όπως τα είπε, δεν βοήθησαν.

Τώρα, από πλευράς Κυβέρνησης, κύριε Υπουργέ, είναι σαφές ότι πρέπει να επιμείνετε ιδιαίτερα και όχι μόνο στο να διερευνηθεί - εννοώ συλλογικά, ως Κυβέρνηση - το συγκεκριμένο συμβάν, αλλά και στην προστασία των δικαιωμάτων της μειονότητας. Αυτό είναι πάρα πολύ σημαντικό για εμάς.

Και τέλος, για το εσωτερικό, κύριε Πρόεδρε, να πω ότι χρειάζεται ψυχραιμία - το είπα και στην αρχή - γιατί θα επικρατήσουν άλλου είδους λογικές, ακροδεξιές, τις οποίες πρέπει να περιφρουρήσουμε να μην υπάρξουν.

Τέλος, πήρα το λόγο και για το μείζον ζήτημα αυτό. Έχει δίκιο ο κ. Αμυράς. Συμμετείχαμε, πράγματι, με τον προκάτοχό σας, κύριε Χαρίτση, τον κύριο Σκουρλέτη, στη συζήτηση ο κ. Αμυράς και από την πλευρά της Ν.Δ. ο κ. Βορίδης. Να επισημάνω από την πλευρά μας ότι εκείνο που ζητήσαμε, γιατί καταθέσαμε μια πλήρη πρόταση για το εκλογικό σύστημα, η οποία περιλάμβανε και το σπάσιμο των Περιφερειών και την ψήφο των Ελλήνων εκλογέων, καταρχήν κύριε Πρόεδρε. Των εκλογέων ζητήσαμε εμείς. Βεβαίως, να δούμε και το θέμα της ομογένειας, που έχει, όμως, πολλές και διαφορετικές εκφάνσεις και προβλήματα. Κάποια από αυτά, έθιξε ο κ. Δρίτσας προηγουμένως. Όμως, σε εκείνη τη συνάντηση, εμείς είχαμε επιμείνει πολύ έντονα για το θέμα των Ελλήνων εκλογέων.

Και βεβαίως, το τρίτο ζήτημα που είχαμε βάλει, είναι τα ευρύτερα θεσμικά θέματα χρηματοδότησης κομμάτων, δηλαδή να βλέπαμε πολλά ζητήματα, με την ευκαιρία αυτή του ανοίγματος και του σπασίματος των Περιφερειών.

Το σπάσιμο των Περιφερειών έγινε, σε πρώτη φάση, για τη Β’ Αθήνας και την Αττική και αυτό ήταν ίσως από τις λίγες στιγμές, στην παρούσα Κοινοβουλευτική Περίοδο, όπου υπήρξε μια πλειοψηφία πάρα πολύ μεγάλη. Λοιπόν, θα ήλπιζα και ιδού ο λόγος που πραγματικά ήθελα να απευθυνθώ σε εσάς, κύριε Υπουργέ και να πω ότι έχετε τη δυνατότητα, ακόμα κι αν οι εκλογές γίνουν τον Μάϊο – εγώ θα πω- και όχι τον Οκτώβριο, όπως είναι προγραμματισμένα θεσμικά να κλείσει ο κύκλος, να επισπεύσετε, ειδικά στο θέμα των Ελλήνων εκλογέων και μετά να δούμε το ζήτημα της ομογένειας. Υπάρχουν τρόποι και τεχνικοί και θεσμικοί, που θα λυθεί.

Και επειδή στη συζήτηση, που έγινε στη Βουλή, για το σπάσιμο των Περιφερειών και πάλι διαφάνηκε ότι υπάρχουν όροι και προϋποθέσεις μιας ευρύτερης συνεννόησης, νομίζω ότι η Κυβέρνηση θα πρέπει να έχει κάθε λόγο να το φέρει το θέμα. Και να μην το δούμε μικροπολιτικά, μικροκομματικά, διότι, το τελευταίο καιρό, αυτό έχει γίνει.

Και να θυμίσω σε όλους ότι οι μόνες περίοδοι, πλην αυτής της συγκεκριμένης, όπου είχαμε διακομματικές συναινέσεις, ήταν όταν ο ακροδεξιός σας εταίρος έφευγε δρομαίως σε θέματα δικαιωμάτων του ανθρώπου και εμείς ψηφίζαμε. Διότι, εμείς δεν κάνουμε πίσω από τα δικαιώματά μας, ούτε βλέπουμε, ως Κίνημα Αλλαγής, τα θέματα μικροπολιτικά.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής) : Τον λόγο έχει ο Υπουργός.

ΑΛΕΞΗΣ ΧΑΡΙΤΣΗΣ (Υπουργός Εσωτερικών): Πολύ συνοπτικά επιτρέψτε μου, πριν αναφερθώ στα ζητήματα που τίθενται με το παρόν νομοσχέδιο, να πω ότι, για το θλιβερό αυτό περιστατικό στην Αλβανία, η Ελληνική Κυβέρνηση από την πρώτη στιγμή έχει προβεί στο διάβημα το οποίο έπρεπε να κάνει προς την Αλβανική Κυβέρνηση. Έχει ζητήσει την πλήρη διαλεύκανση του ζητήματος. Το παρακολουθεί στενά και μάλιστα η παρακολούθηση αυτή δεν μένει μόνο σε επίπεδο θεωρητικό, αλλά θα αποκτήσει τις επόμενες ημέρες και πρακτικό αντίκρισμα. Με αυτή την έννοια, αποτελεί και για εμάς πρώτη προτεραιότητα η πλήρης διαλεύκανση αυτής της υπόθεσης. Συμφωνώντας και με αυτά τα οποία ακούστηκαν πριν από λίγο και από τον κ. Δρίτσα και από την κυρία Χριστοφιλοπούλου, δεν πρέπει, με τις τοποθετήσεις μας όλοι, δημοσίως, να δίνουμε το έναυσμα ή την ευκαιρία σε ακροδεξιές κραυγές να καπηλεύονται ένα ζήτημα τόσο σοβαρό και τόσο σύνθετο.

Από εκεί και πέρα, όσο αφορά τα ζητήματα του παρόντος νομοσχεδίου, της κύρωσης και ενσωμάτωσης στο εθνικό δίκαιο της απόφασης του Συμβουλίου της Ε.Ε. για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, από τη συζήτηση προκύπτει ότι υπάρχει ευρύτατη συναίνεση στην ανάγκη κύρωσης αυτών των τροποποιήσεων. Θα έχουμε την ευκαιρία και στην Ολομέλεια, εφόσον χρειαστεί, να τοποθετηθούμε αναλυτικά επί όλων των συγκεκριμένων ζητημάτων τα οποία προκύπτουν στις 6 παραγράφους του άρθρου 1 του συγκεκριμένου νομοσχεδίου.

Είναι απολύτως σαφές ότι το εθνικό δίκαιο έχει ήδη ενσωματώσει τις ανάλογες προβλέψεις για τις συγκεκριμένες τροποποιήσεις. Δεν υπάρχει, λοιπόν, ζήτημα νέων τροποποιήσεων. Αυτό το οποίο τίθεται και μάλιστα από τους περισσότερους ομιλητές, από ό,τι διαπιστώθηκε, ως βασικό ζήτημα είναι αυτά τα οποία περιλαμβάνονται στην παράγραφο 4 του άρθρου 1, που είναι επίσης σχέση με την ψηφοφορία εκ των προτέρων δι’ αλληλογραφίας, αλλά και με ηλεκτρονικά και διαδικτυακά μέσα, στις εκλογές του Ευρωπαϊκού Κοινοβουλίου. Εδώ μιλάμε μόνο για τις εκλογές του Ευρωπαϊκού Κοινοβουλίου. Η συζήτηση, όμως, από ό,τι είδα, επεκτάθηκε και στα ζητήματα που άπτονται των εθνικών εκλογών.

Όπως γνωρίζετε πάρα πολύ καλά, στο Υπουργείο Εσωτερικών είχε αναληφθεί η πρωτοβουλία από τον προκάτοχό μου, κ. Πάνο Σκουρλέτη, για τη σύσταση και μάλιστα, πριν από λίγες ημέρες συγκροτήσαμε αυτήν την Επιτροπή. Θα πρέπει να είναι γνωστό σε όσους δεν είναι ήδη, ότι η σύνθεση της Επιτροπής αυτής προέκυψε ότι μετά από διακομματική συνεννόηση. Έχουν προταθεί και συμμετέχουν στην Επιτροπή επιστήμονες εγνωσμένου κύρους, που προτάθηκαν και από τα κόμματα της Αντιπολίτευσης. Είχα τη χαρά και την τιμή να συμμετέχω στην πρώτη συνεδρίαση της Επιτροπής και νομίζω ότι είναι πολύ σημαντικό και ελπιδοφόρο το γεγονός ότι φάνηκε ότι μεταξύ των επιστημόνων διαφορετικών πολιτικών καταβολών, υπήρξε μια γενική σύμπνοια ως προς τις θεμελιακές απαντήσεις σε τέτοια βασικά ερωτήματα.

Τα ερωτήματα αυτά, όπως γνωρίζετε, είναι ουσιαστικά τρία, δηλαδή σε ποιους αναφερόμαστε και ποιοι θα ψηφίσουν, ποιους θα ψηφίσουν, δηλαδή μέσω ποιας διαδικασίας θα ενταχθούν στην εγχώρια εκλογική διαδικασία και πώς θα γίνει αυτό το τεχνικό, αλλά και πολιτικό μέρος της διεξαγωγής της εκλογικής διαδικασίας για τους συγκεκριμένους Έλληνες εκλογείς. Βεβαίως, μιλάμε για τα ζητήματα των Ελλήνων εκλογέων. Αυτό πρέπει να είναι η πρώτη μας μέριμνα. Από εκεί και πέρα, βεβαίως, υπάρχουν ζητήματα που άπτονται και των ιδιαιτεροτήτων του εθνικού δικαίου της ιθαγένειας, τα οποία δημιουργούν μία μεγαλύτερη συνθετότητα σε σχέση με την αντιμετώπιση του ζητήματος στο σύνολό του, δηλαδή και για όλους τους ομογενείς.

Θέλω να δηλώσω στο σώμα, ότι στόχος μας είναι και αν θέλετε και η παρότρυνσή μου προς τα μέλη της Επιτροπής στην πρώτη συνεδρίαση, να επιταχυνθεί η διαδικασία να ολοκληρώσει η Επιτροπή το πόρισμά της πάρα πολύ σύντομα έτσι ώστε, να μπορέσουμε στη συνέχεια, βάσει αυτού του πορίσματος, να προχωρήσουμε στην δημιουργία σχετικής νομοθετικής ρύθμισης, η οποία θα τεθεί στην συνέχεια υπό την κρίση της Βουλής των Ελλήνων.

Αυτό που δεν έγινε τα προηγούμενα 17 χρόνια, είναι πρόθεση και βούληση της παρούσας Κυβέρνησης να επιληφθεί, εφόσον είναι εφικτό, το αμέσως επόμενο διάστημα. Περιμένουμε λοιπόν, το πόρισμα της Επιτροπής, για να δούμε πως προχωράμε. Μέσα στην δουλειά την οποία κάνει αυτή η Επιτροπή μπαίνουν και τα ζητήματα που σχετίζονται με την παράγραφο 4 του άρθρου 1 του παρόντος νομοσχεδίου περί ψήφου δια αλληλογραφίας και ηλεκτρονικής ψήφου. Όλα αυτά θα τα δούμε, τα βλέπει η Επιτροπή και θα είμαστε εδώ να τα συζητήσουμε όταν ολοκληρωθεί το έργο της.

Από εκεί και πέρα, επειδή τέθηκε το θέμα από τον κύριο Τασούλα και τον κύριο Αμυρά. Το νομοσχέδιο θα ψηφιστεί και θα είναι «καθαρό» δηλαδή, χωρίς να υπάρχουν τροπολογίες. Θα ψηφιστεί μεθαύριο στην Ολομέλεια, χωρίς τροπολογίες, μην έχετε καμία αμφιβολία. Νομίζω λοιπόν, ότι μπορούμε πολύ γρήγορα και χωρίς πολλές περαιτέρω αντιπαραθέσεις, να προχωρήσουμε στην υπερψήφιση στην Ολομέλεια της συγκεκριμένης Απόφασης. Είναι κατανοητό από όλους ότι οποιαδήποτε ρύθμιση οδηγεί στην εμβάθυνση της λαϊκής συμμετοχής στα δημόσια πράγματα και δη στα ευρωπαϊκά, που όλοι αντιλαμβανόμαστε πόσο κρίσιμες είναι και οι Ευρωεκλογές που έχουμε μπροστά μας το Μάιο του 2019 μετά και τις τελευταίες εξελίξεις σε ευρωπαϊκό επίπεδο, μας βρίσκει λοιπόν, οποιαδήποτε τέτοια ρύθμιση σύμφωνους.

Η χώρα μας ιστορικά είχε από τα υψηλότερα ποσοστά συμμετοχής στις ευρωπαϊκές και έχει. Αλλά παρόλα αυτά και στη χώρα μας το ποσοστό αυτό βαίνει σταδιακά μειωμένο. Είναι λοιπόν, νομίζω προς το συμφέρον της Ελληνικής Δημοκρατίας να προχωρήσει στην Κύρωση της Απόφαση του Συμβουλίου της Ε.Ε. και αυτό εισηγούμαστε με το παρόν νομοσχέδιο στο σώμα της Βουλής των Ελλήνων.

ΑΝΤΩΝΙΟΣ ΣΥΡΙΓΟΣ(Πρόεδρος της Επιτροπής): Κυρίες και κύριοι συνάδελφοι, όπως προκύπτει από τις τοποθετήσεις των Εισηγητών και των Ειδικών Αγορητών, το σχέδιο νόμου του Υπουργείου Εσωτερικών γίνεται δεκτό επί της αρχής, επί των άρθρων και στο σύνολο του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Μορφίδης Κωνσταντίνος, Παπαηλιού Γεώργιος, Παπαφιλίππου Γεώργιος, Δρίτσας Θεόδωρος, Σταματάκη Ελένη, Τσιρώνης Ιωάννης, Συρίγος Αντώνιος, Ψυχογιός Γεώργιος, Βορίδης Μαυρουδής (Μάκης), Καραγκούνης Κωνσταντίνος, Τασούλας Κωνσταντίνος, Καρράς Γεώργιος – Δημήτριος, Χριστοφιλοπούλου Παρασκευή (Εύη), Τάσσος Σταύρος και Βαρδαλής Αθανάσιος.

Τέλος και περί ώρα 15.45΄ λύθηκε η συνεδρίαση.

**Ο ΠΡΟΕΔΡΟΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

 **ΑΝΤΩΝΙΟΣ ΣΥΡΙΓΟΣ** **ΚΩΝΣΤΑΝΤΙΝΟΣ ΜΟΡΦΙΔΗΣ**